text:
कांकेर। इहां के एक निजी अस्पताल म लापरवाही के आरोप लगात पीड़ित परिवार ह पुलिस म सिकायत दर्ज कराए हे। बता दन कि विश्रामपुरी के ललित नायक ह अपन पत्नी ल डिलीवरी बर सहर के मदर मैरी अस्पताल म 5 जून के भर्ती कराए रहिस। जन्म के बाद लइका के दून्नो हाथ म सूजन रहिस, जेला लेके परिजन मन जब डॉक्टर ले बात करिन त डॉक्टर ह पीलिया बताके बेहतर इलाज बर धमतरी अस्पताल म रिफर कर दीन।उहें जब परिजन मन नवजात ल धमतरी लेके गिन त उहां सरकारी अस्पताल म ये बात के जानकारी होइस कि लइका के दून्नो हाथ म फ्रैक्चर हे। जेकर चलत परिजन मन अस्पताल के डॉक्टर मन के खिलाफ लापरवाही बरते के आरोप लगात FIR दर्ज करे के मांग करे हे।
अस्पताल प्रबंधन ह करिन लापरवाही..लइका के दून्नो हाथ ल करिस फैक्चर
कांकेर। इहां के एक निजी अस्पताल म लापरवाही के आरोप लगात पीड़ित परिवार ह पुलिस म सिकायत दर्ज कराए हे। बता दन कि विश्रामपुरी के ललित नायक ह अपन पत्नी ल डिलीवरी बर सहर के मदर मैरी अस्पताल म 5 जून के भर्ती कराए रहिस। जन्म के बाद लइका के दून्नो हाथ म सूजन रहिस, […]


c: text/html

text:
हरेली के रंग को उत्साह से भरे मुख्यमंत्री ने हरेली तिहार पर राज्य के नागरिकों को दी बधाई
रायपुर। छत्तीसगढ़ के मुख्यमंत्री भूपेश बघेल ने हरेली तिहार पर छत्तीसगढ़ के सभी नागरिकों को हार्दिक बधाई और शुभकामनाएं दी है। उन्होंने कहा है कि आज के समय की चुनौती है कि हम अपने संस्कृति को बचाएं।
मुख्यमंत्री ने छत्तीसगढ़ी में कहा है कि छत्तीसगढ़ के सब्बो निवासी मन ला हरेली तिहार के बहुत बहुत बधाई । उन्होंने कहा हमर छत्तीसगढ़ के कृषि संस्कृति के अनुसार हरेली हा पहली तिहार ए। गांव-गंवई के जिनगी मा खेती के स्थान महतारी असन होथे। खेती हा महतारी असन हमर भरन पोसन करथे। एखरे सेती सावन के अमावस के ए तिहार हा जन जन के जिनगी से जुड़ जथे।
मुख्यमंत्री ने कहा हरेली हा हमर धरती माता के हरियाली के संदेस लेके आथे, अउ संग में हमर संस्कृति के संदेस घलो लेके आथे। हमर सामने ए समय चुनौती हे कि हम अपन संस्कृति ला कइसे बचाबो। आप मन के सरकार हा इही बात ला सोच के हरेली तिहार के छुट्टी देके फैसला करीस हे। आवव, हम अपन परंपरा ला, नवा जीवन देबर हरेली ला खूब धूम धाम से मनावन। गोठान के साफ सफाई करन। गऊ माता अउ पसुधन के जतन करन. नांगर, रापा, कुदारी के पूजा करन अउ गुड़-चीला के भोग चढ़ावन , लइका-जवान मन गेंड़ी चढ़ैं। गांव देहात के पारंपरिक खेल कूद के आयोजन करन। हरेली के रंग ला उत्साह ले भरना हे ।
मुख्यमंत्री ने कहा भाई बहिनी अउ सब्बो सियान मन से मनुहार करत हंव कि आवव एक नवा सुरुआत करन अउ हरेली ला हम अपन बर अउ नवा पीढ़ी बर छत्तीसगढ़ के संस्कृति के पहिचान बनावन। हमन छत्तीसगढ़ म नरवा, गरुवा, घुरुवा, बारी योजना सुरु करे हन, उखरो उद्देस्य इही हे। मोला विस्वास हे कि इही योजना हा छत्तीसगढ़ के चारो चिन्हारी ला फेर से जीवन दीही अउ हम सबके सपना साकार होही।

robotstxt: allowed

filter: keep


text:
कोरबा। प्रदेशव्यापी लोक सुराज अभियान के बेरा मुख्यमंत्री डा. रमन सिंह कोरबा जिला के ग्राम भैंसामुड़ा (ब्लाक करतला) म आयोजित समाधान शिविर म सामिल होए रहिन। ए बेरा म उमन गांव वाले मन ले प्रधानमंत्री आवास अउ उज्जवला योजना के संबंध म जानकारी लेहे रहिन। शिविर म सरगबुंदिया निवासी रामबाई पति कार्तिक राम साहू ह मुख्यमंत्री के आघू उज्जवला गैस कनेक्शन के लाभ नइ मिले के बात बताए रहिस। मुख्यमंत्री के निर्देश म खाद्य विभाग कोरबा कोति ले जल्दी कार्यवाही करत रामबाई ल गैस कनेक्शन निःशुल्क प्रदान करे गीस। बातचीत के समय रामबाई ह बताइस कि वो अऊ ऊंखर पति रोजी-मजदूरी करथें अउ शुरू ले ही चूल्हा के उपयोग करत आत हे। उमन ये घलोक बताइन कि रसोई गैस के उपयोग वो अपन जीवन म पहली पइत उपयोग करहीं। खुशी ले लबरेज रामबाई ह कहिन कि ‘सुने हंव के एखर से खाना जल्दी तैयार होथे अऊ एखर से धुआं घलोक नइ उठय। अइसन म मैं अऊ मोर पति बचे समय ल काम अऊ आन मजदूरी म लगा सकबोन।‘ रामबाई ह स्वच्छ ईंधन प्रदान करे बर प्रदेश के मुख्यमंत्री ल हृदय ले धन्यवाद दीन। रामबाई ह अब आन महिला मन ल घलोक स्वच्छ ईंधन के सुरक्षित उपयोग करे बर प्रेरित करे के संकल्प लेहे हें।
कोन कहिन कि ‘सुने हंव के एखर से खाना जल्दी तैयार होथे अऊ एखर से धुआं घलोक नइ उठय
कोरबा। प्रदेशव्यापी लोक सुराज अभियान के बेरा मुख्यमंत्री डा. रमन सिंह कोरबा जिला के ग्राम भैंसामुड़ा (ब्लाक करतला) म आयोजित समाधान शिविर म सामिल होए रहिन। ए बेरा म उमन गांव वाले मन ले प्रधानमंत्री आवास अउ उज्जवला योजना के संबंध म जानकारी लेहे रहिन। शिविर म सरगबुंदिया निवासी रामबाई पति कार्तिक राम साहू ह […]


text:
धमतरी।पुलिस ह एक महिना पहिली होए चोरी के मामला म आरोपी ल गिरफ्तार करिस हे। जब पुलिस चोरी के खुलासा करिस त जम्मो झन अकबका गिन। काबर कि चोर कउनो अउ नइ बल्की प्रार्थी के बेटा ही निकलिस। असल म पार्थी के बेटा कर्जा अऊ नसा के आदी हे। जउन ह अपन जरूरत ल पूरा करे बर अपन ही घर म लगभग 1 लाख 80 हजार रूपिया के चोरी करे रहिस। घटना के जाच म पुलिस ल कउनो करीबी के ही चोर होए के सक होइस। फेर कड़ाई ले पूछताछ करे के बाद आरोपी ह चोरी ल मान लिस। फिलहाल आरोपी पुलिस हिरासत म हे।
चोर कउनो अउ नइ बल्की प्रार्थी के बेटा ही निकलिस
धमतरी।पुलिस ह एक महिना पहिली होए चोरी के मामला म आरोपी ल गिरफ्तार करिस हे। जब पुलिस चोरी के खुलासा करिस त जम्मो झन अकबका गिन। काबर कि चोर कउनो अउ नइ बल्की प्रार्थी के बेटा ही निकलिस। असल म पार्थी के बेटा कर्जा अऊ नसा के आदी हे। जउन ह अपन जरूरत ल पूरा […]
Related Posts
Nothing found!
It looks like nothing was found here!


text:
वाराणसी ज़िले के अनेई गांव की सुदामा आदिवासी सफ्फा-सफ्फा कहिथे, “गर मोर करा कऊनो चारा रतिस, त मंय कभू अस्पताल नई जातेंव. उहाँ हमर संग जानवर जइसने बेवहार करे जाथे. डॉक्टर खुद हमर देखभाल नई करंय अऊ नर्स मन आपस मं गोठियावत रहिथें, ‘ये लोगन मन कइसने रहिथें! ये बस्सावत लोगन मन कहाँ ले आथें?’” सुदामा ह सुरता करत वो सब्बो बात बतावत रहिस के कइसने, कब अऊ काबर वो ह अपन पहिली के पाचों लइका ला घरेच मं जनम दे रहिस.
बीते 19 बछर मं सुदामा के नौ लइका होय हवंय. वइसे त वो ह 49 बछर के हवय, ओकरे बाद घलो अभू तक ले ओकर महवारी बंद नई होय हवय.
वो ह बड़ागांव ब्लॉक के एक गांव के एक छोर मं, तीन कम तीन कोरी परिवार वाले मुसहर बस्ती मं रहिथे. वो बस्ती के दूसर तरफ ऊँच जात कहेइय्या ठाकुर, बाम्हन अऊ गुप्ता लोगन मन के घर हवंय, संगे संग, उहां कुछेक दूसर अनुसूचित जाति – चमार, धारकर, पासी परिवार मन अऊ मुसलमान मन के घलो कुछेक घर हवंय. बस्ती मं ये समाज ले जुरे कतको किसिम के चलन देखे ला मिलथे, जइसने-अधनंगा धुर्रा मं सनाय लइका मन, वो मन के तीर मं भिनभिनावत माछी, खई-खाय ले भरे चेहरा, अऊ कऊनो किसिम के साफ-सफई घलो नई. फेर, ये जम्मो ला तीर ले देखे के बाद कुछु अऊ कहिनी आगू आथे.
उत्तर प्रदेश मं अनुसूचित जाति मं रखे गे, मुसहर मूल रूप ले खेती अऊ फसल के भारी नुकसान करेइय्या मुसुवा ला धरे मं माहिर रहिन. समे बितत, ओकर ये बेवसाय ला घिन के नजर ले देखे जाय लगिस. येकरे संग वो मन ला लोगन मन ‘मुसुवा खवेईय्या’ के रूप मं जाने अऊ इही ह ‘मुसहर’ के मतलब माने जाय लगिस. ये समाज ला दूसर समाज के बहिर करे अऊ बेइज्जती के सामना करे ला परथे अऊ सरकार मन घलो ये मन ऊपर चेत नई देवत आय हवंय, जेकर सेती ये समाज ह हरेक किसिम के अभाव ले जूझत आवत हवय. परोसी राज बिहार मं वो मन ला महादलित मन के बरग मं रखे गे हवय. ये समाज, अनुसूचित जाति मन मं सबले जियादा गरीब हवंय अऊ ये मन ला सबले जियादा भेदभाव ला झेले ला परथे
अनेई गांव के ओकर कुपोषित बस्ती (जऊन ला घेटो कहे जियादा बने होही) के मंझा मं, फूस ले बने कुरिया के बहिर खटिया मं सुदामा हवय. वो ह जऊन खटिया मं बइठे हवय ओकर डहर आरो करत कहिथे, “हमन वो बखत ला घलो देखे हवन, जब हमर समाज ला खटिया रखे के इजाजत नई रहिस. सिरिफ ऊँच जात मन करा ये हक रहिस. गर गाँव मं घूमत ठाकुर हमन ला अइसने खटिया मं बइठे देख लेतिस, त न जनी हमन ला काय-काय, सुने-देखे ला परय!” इहाँ ओकर मतलब जात ला लेके गारी ले भरे अतियाचार रहिस.
वो ह कहत जाथे के भले अब अइसने कहे जाथे के लोगन मन ये समे मं जात-पात ला कम माने ला लगे हवंय, फेर वो मन के जिनगी अभू घलो येकर फांदा ले छूटे नई ये. “अब (इहां) हर घर मं खटिया हवंय, अऊ लोगन मन वो मं बइठते घलो हवंय.” फेर, माइलोगन मन करा अभू घलो ये हक नई ये: “जब हमर सियान मन (ससुराल वाले) तीर मं होंय, त माईलोगन मन अभू घलो खटिया मं नई बइठे सकंय. एक बेर जब मंय खटिया मं बइठे रहेंय, त मोर सास ह परोसी मन के आगू झल्लाय लगिन.”
सुदामा के तीन झिन लइका खटिया के चरो डहर किंजरत हवंय, अऊ चऊथा ला अपन बांह मं धरे बइठे हवंय. जब मंय ओकर ले पूछ्थों के ओकर कतक लइका हवंय, वो ह थोकन हकबका जाथे. पहिली वो ह सात कहिथे, फेर सुधार करथे, काबर वो ला अपन बियाहे बेटी के सुरता आ जाथे, जेन ह अब अपन ससुराल मं रहिथे. ओकर बाद वो ह अपन तऊन लइका के सुरता करते जेन ह बीते बछर मर गे. आखिर मं वो ह अपन ऊँगली ले गिने सुरु करथे: “राम बालक 19 बछर के हवय, साधना 17 बछर के हे, बिकास 13 बछर के, शिव बालक के उमर 9 बछर हवय, अर्पिता 3 बछर के हे, अऊ अनुज अभी सिरिफ डेढ़ बछर के हवय.”
हाथ हलावत वो ह अपन बेटी ला परोस के कुछेक माईलोगन ला बलाय ला कहिथे, अरे जाओ, और जाके चाची लोगो को बुला लाओ." वो ह कहत रहिथे, “जब मोर बिहाव होय रहिस, तब मंय 20 बछर के रहेंव. तीन-चार लइका होत तक ले मोला कंडोम धन अपरेसन (नसबंदी) के बारे मं कुछु पता नई रहिस. जब मोला पता चलिस त मंय येला करवाय के साहस नई कर सकंय. मंय आपरेसन ले होय दरद ले डरत रहेंव.” आपरेसन करवाय सेती वो ला 3 कोस दूरिहा बड़ागांव ब्लॉक मुख्यालय के एक ठन प्राथमिक स्वास्थ्य केंद्र (पीएचसी) जाय परतिस. इहाँ के पीएचसी मं ये किसिम के आपरेसन के सुविधा नई ये.
सुदामा घरेलू महतारी आय अऊ ओकर 57 बछर के घरवाला रामबहादुर खेत मजूर आय. सुदामा कहिथे, ये बखत वो ह धान के खेत मं बूता करे गे हवंय. ये बोनी के बखत आय. फसल लुये के बाद, वो ह दीगर लोगन मन जइसने काम वाले जगा मं मजूरी सेती तीर-तखार के सहर मं पलायन कर जाथें.
इहाँ मुसहर समाज के अधिकतर मरद भूमिहीन मजूर आंय, फेर कुछेक परिवार अधिया, तीसरिया या चौथिया (तय हिस्सा के मुताबिक आधा,तिहाई धन एक चऊथा हिस्सा पाय बर दीगर के खेत ला कमाय) ले के खेती करथें. सुदामा के घरवाला तीसरिया हिस्सा मं कमाथे अऊ ओकर ले जऊन घलो मिलथे ओकर कुछु हिस्सा बेंच के अपन परिवार के जरूरत के जिनिस बिसोथे.
आज सुदामा ह दिन के खाय मं भात रांधे हवय. कुरिया के भीतरी चूल्हा के ऊपर मं भात के गंजी रखाय हवय. खाय के नांव मं, ये परिवार ह अधिकतर बेर भात मं थोकन नून धन तेल डालके खाथे. गर कऊनो बने दिन आगे, त थारी मं नून अऊ तेल के जगा दार, साग धन कुकरी साग आ जाथे. उहिंचे हफ्ता मं एके बेर रोटी बनथे.
ओकर बेटी साधनाअपन भाई-बहिनी ला स्टील के थारी मं परोसत कहिथे, हमन आमा अथान के संग भात खाबो. सबले नान लइका अनुज, साधना के थारी मं खाथे फेर राम बालक अऊ बिकास एके थारी मं खाथें.
परोस के कुछेक माईलोगन मन अब तक ले हमर तीर आ गे रहिन. वो मन ले एक 32 बछर के संध्या घलो रहिन, जेन ह बीते पांच बछर ले मानवाधिकार जन निगरानी समिति के सदस्य हवंय. संध्या गोठ-बात ला अनीमिया के भारी समस्या ले करथें. फेर, 2015-16 के राष्ट्रीय परिवार स्वास्थ्य सर्वेक्षण-4 ( एनएफएचएस-4 ) मं कहे गे हवय के उत्तर प्रदेश के 52 फीसदी माईलोगन मन मं अनीमिया होय सकत हवय. संध्या कहिथें के अनेई के सौ फीसदी माईलोगन मन मं मध्यम धन भारी अनीमिया ले जूझत हवंय.
संध्या कहिथें, हमन हालेच मं ये गाँव के सब्बो माईलोगन मन के पोषन – जाँच करेन अऊ ये जाँच मं हमन ला मिलिस के वो मन के ककरो घलो हीमोग्लोबिन 10 ग्राम/डीएल ले ऊपर नई ये. वो मन मं हरेक मं खून के कमी हवय. येकर छोड़, माईलोगन मं ल्यूकोरिया अऊ कैल्शियम के कमी दूसर आम समस्या आय.
सेहत ले जुरे कतको समस्या अऊ कमी के संगे-संग, लोगन मन ला सरकारी अस्पताल ऊपर भरोसा घलो नई ये. सरकारी अस्पताल मन मं वो मन के संग भारी खराब बेवहार करे जाथे. येकरे सेती जब तक ले कऊनो अपात हालत नई होय, माईलोगन मन अस्पताल नई जावंय. सुदामा अस्पताल मं नई जाय के अपन डर के बारे मं बताथे, “मोर पहिली के पांच जचकी घरेच मं होय रहिस. ओकर बाद आशा (मान्यताप्राप्त सामाजिक स्वास्थ्य कार्यकर्ता) ह मोला अस्पताल ले जाय ला सुरु कर दीस.”
सुदामा के 47 बछर के परोसी दुर्गामती आदिवासी कहिथें, डॉक्टर हमर संग ऊँच-नीच करथें. फेर ये कऊनो नवा बात नई ये, अऊ असल लड़ई घरेच ले सुरु हो जाथे. हमन ला सरकार, डॉक्टर अऊ हमर घरवाला, सब्बो नीचा दिखाथें. वो (मरद) सिरिफ देह सुख पाय ला जानथें. ओकर बाद वो मन के कऊनो लेना-देना नई रहय. वो मन ला लागथे के सिरिफ परिवार के पेट भरेच के जिम्मेदारी ऊँकर आय. बाकी सब्बो बूता हम माईलोगन मन के जिम्मा आय. ये कहत-कहत दुर्गामती कलबला जाथे.
सेहत ले जुरे कतको समस्या अऊ कमी के संगे-संग, लोगन मन ला सरकारी अस्पताल ऊपर भरोसा घलो नई ये. सरकारी अस्पताल मन मं वो मन के संग भारी खराब बेवहार करे जाथे. येकरे सेती जब तक ले कऊनो अपात हालत नई परय, माईलोगन मन अस्पताल नई जावंय
45 बछर के मनोरमा सिंह कहिथें, “हरेक समाज मं माईलोगन मनेच आपरेसन कराथें.” मनोरमा आशा कार्यकर्ता आंय, जऊन ह आयरन के गोली बांटे अनेई आय हवंय. वो ह कहिथें सरी गाँव के चक्कर मार लेवव तुमन ला एको घलो मरद नई मिलय जेकर नसबंदी होय हे. भगवान जाने लइका जन्माय अऊ आपरेसन करवाय सिरिफ माईलोगन के काम काबर हवय.” 2019-21 के एनएफएचएस-5 ले पता चलथे के वाराणसी मं सिरिफ 0.1 फीसदी मरद मन के नसबंदी होईस, फेर माईलोगन के आंकड़ा 23.9 फीसदी हवय.
इहाँ तक ले के एनएफएचएस-4 घलो येकर पुष्टि करे रहिस के: “उत्तर प्रदेश मं 15-49 बछर उमर के करीबन 38 फीसदी मरद मन मानथें के गरभ निरोध लेय माइलोगन के काम आय, अऊ मरद ला येकर बारे मं चिंता करे के जरूरत नई ये.”
संध्या गाँव मं अपन काम के अधार ले ठीक वइसनेच बिचार रखथें. “हमन चेत होके वो मन ला (मरद मन ला) परिवार नियोजन के महत्तम ला बतावत हवन अऊ कंडोम बाँटत हवन. अधिकतर मामला मं, मरद अपन घरवाली के कहे ले घलो कंडोम बऊरे तियार नई होवंय. येकर छोड़, गरभ घलो तभे नई होवय, जब परिवार अऊ घरवाला चाहथे.”
एनएफएचएस-4 के मुताबिक़, उत्तर प्रदेश मं 15-49 बछर उमर के बिहाये माईलोगन मन मं गरभ निरोधक प्रसार दर (सीपीआर) 46 फीसदी रहिस, जऊन ह एनएफएचएस-3 के आंकड़ा (44 फीसदी) ले थोकन जियादा रहिस. सर्वे के मुताबिक, उत्तर प्रदेश मं गर कऊनो परिवार मं पहिली लेच एक बेटा हवय, त वो परिवार के माइलोगन के गरभ निरोधक बऊरे के आस बढ़ जाथे. मनोरमा संग काम करेइय्या आशा कार्यकर्ता, तारा देवी कहिथें, “ये मन ले कऊनो ला घलो परिवार नियोजन के फिकर नई ये खास करके मरद मन ला.” तारा तीर के एक दीगर गाँव मं काम करथें. वो ह कहिथें “इहां के परिवार मन मं लइका के अऊसत संख्या छे हवय. जियादातर मामला मं गरभ धरे ह उमर होय सेती बंद परथे. अऊ गर मरद मन ला नसबंदी करवाय के बारे मं कहे जाय, त वो मन कहिथें के वो मन नसबंदी मं होय दरद अऊ दिक्कत ला सहे नई सकंय.”
सुदामा कहिथे, वो मन ला घर चलाय सेती कमाय ला परथे अऊ परिवार के देखभाल करे ला होथे. मंय ओकर नसबंदी के बारे मं कइसने सोच सकत हवं? कऊनो चारा इच नई ये.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊपर लिखथें. ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
जिज्ञासा मिश्रा के चित्रन ह पटचित्र चित्रकला परंपरा ले प्रेरित हवय.
अनुवाद: निर्मल कुमार साहू


text:
रायपुर। रायपुर के स्वामी विवेकानंद एयरपोरट म करीबन तीन बछर ले खड़े बांग्लादेसी विमान ल दूसर दिसा म शिफ्ट करे गिस हे। यूनाइटेड बांग्लादेस के विमान के स्थान म परिवरतन करे गिस हे ये ला अब रनवे के पस्चिम दिसा में रखे गिस हे, जिहां ले विमान मन के प्रचालन म कोनो व्यवधान नइ होवय। आप मन ल बतादन के ढाका ले मस्कट जात बेरा म बांग्लादेसी विमान के रायपुर एयरपोरट म 7 अगस्त 2015 के आपात लैंडिंग कराय गिस। तब ले ये विमान ह रायपुर एयरपोरट म ही खड़े हवय। विमानन कंपनी उपर एयरपोरट के लगभग साठ लाख रूपिया बकाया हे।
यूनाइटेड बांग्लादेस के प्रतिनिधि इनायत हुसैन, सहायक प्रबंधक (इंजीनियरिंग) अउ सुभंकर बनर्जी, सहायक महाप्रबंधक, कोलकाता के उपस्थिति म एयर इंडिया के सहयोग ले विमान सिफ्टिंग के कारय पूरा करे गिस । विमान ल दूसर जगह सिफ्ट करे म 40 मिनट लगिस हे। दुपहर 1:50 बजे ले सुरू होय सिफ्टिंग 2:30 दुपहर के समाप्त होइस।
यूनाइटेड बांग्लादेस द्वारा खाली करेगे स्थान म आवइया चुनाई म छोटे-छोटे विमान मन ल रखे म सहुलियत होही। येखर बाद म इही स्थान म समानांतर टैक्सी ट्रैक बनाय के घलो योजना हे। ये कारय म पूरन सहयोग देय बर राकेश सहाय विमानपत्तन निदेसक ह विशेस कर एयर इंडिया ल धन्यवाद दिस। ये कारय के बाद भारतीय विमानत्तन प्राधिकरन बकाया रासि बर यूनाइटेड बांग्लादेस उपर दबाव बनाही अउ कंपनी ल अपन विमान ल जल्दी वापिस ले जाय बर कहही।
रायपुर। रायपुर के स्वामी विवेकानंद एयरपोरट म करीबन तीन बछर ले खड़े बांग्लादेसी विमान ल दूसर दिसा म शिफ्ट करे गिस हे। यूनाइटेड बांग्लादेस के विमान के स्थान म परिवरतन करे गिस हे ये ला अब रनवे के पस्चिम दिसा में रखे गिस हे, जिहां ले विमान मन के प्रचालन म कोनो व्यवधान नइ होवय। आप मन ल बतादन के ढाका ले मस्कट जात बेरा म बांग्लादेसी विमान के रायपुर एयरपोरट म 7 अगस्त 2015 के आपात लैंडिंग कराय गिस। तब ले ये विमान ह रायपुर एयरपोरट म ही खड़े हवय। विमानन कंपनी उपर एयरपोरट के लगभग साठ लाख रूपिया बकाया हे।


text:
रायपुर । मुख्यमंत्री डॉ. रमन सिंह ह शनिवार के राजनादगांव विकासखंड के सघन जनसम्पर्क भ्रमण के बेरा ग्राम धर्मापुर, बागतराई, भोथीपार खुर्द अऊ सुरगी म गांव वाले मन ले मुलाकात करिन अऊ जन सभा मन ल सम्बोधित करिन। उमन कई निर्माण काम मन के लोकार्पण, भूमिपूजन अऊ शिलान्यास घलोक करिन। डॉ. सिंह ह कहिन कि ग्राम धर्मापुर अऊ तीर-तखार के 10 गाँव मन म पेयजल योजना बर सर्वे करे जाही। पीएचई के अधिकारी शिवनाथ नदी ले लिफ्ट करके ए गाँव मन तक पानी पहुँचाए के योजना बनाहीं। उमन कहिन कि पेयजल संकट के स्थायी निदान बर शासन कोति काम करे जात हे। धीरी-मोहारा योजना घलोक ए दिशा म बड़े काम होय हे जऊन 47 गाँव मन के निवासि मन ल पेयजल के संकट ले स्थायी निदान देवाए म बड़का काम हे।
धर्मापुर संग 10 गाँव मन म पेयजल योजना बर सर्वे करे जाही
रायपुर । मुख्यमंत्री डॉ. रमन सिंह ह शनिवार के राजनादगांव विकासखंड के सघन जनसम्पर्क भ्रमण के बेरा ग्राम धर्मापुर, बागतराई, भोथीपार खुर्द अऊ सुरगी म गांव वाले मन ले मुलाकात करिन अऊ जन सभा मन ल सम्बोधित करिन। उमन कई निर्माण काम मन के लोकार्पण, भूमिपूजन अऊ शिलान्यास घलोक करिन। डॉ. सिंह ह कहिन कि […]


text:
0 महासमुंद, सुकमा, धमतरी, बेमेतरा, रायपुर ग्रामीण म होही रिपीट
0 पीसीसी महासचिव अउ सचिव म जुड़ सकत हे कछु नाम
रायपुर। छत्तीसगढ़ म भाजपा ले सत्ता छिने ले बेकरार कांग्रेस के शीर्ष नेता मन म कई मामला म सहमति नई बन पाए हे। पीछू एक बरस ले पीसीसी म जिलाध्यक्ष, महासचिव और सचिव के नाम ले लेकर मशक्त चलत हे। अब जाके संभावना जताए जात हे कि संगठन म फंसे पेंच थोडकन बखत म सुलझ जाही। चुनावी बरस म संगठन ल मजबूती देए बर हो सकत हे कि जल्द ही नवा नाम म सहमति बनही अउ संगठन म नवा चेहरा नजर आही तव कछु पुराना चेहरा मन म भरोसा जताए जाही।
पीसीसी म जिलाध्यक्ष, महासचिव अउ सचिव के नाम ल लेके एक साल ले मचे माथापच्ची सुलझते नजर आत हे। काबर कि चुनावी वर्ष म संगठन ल मजबूती देए बर हो सकत हे कि नेता मन समझौता करे म भलाई ल समझसी हे। जिलाध्यक्ष बर कछु नवा नाम म सहमति बने हे एती कछु पुराना चेहरा ल बने रहे के बात कहे जात हे। संगठन ले जुड़े सूत्र नम के कहिना हे कि जिलाध्यक्ष, महासचिव अउ सचिव के नाम ल लेकर फंसे पेंच जल्दी ही सुलझ जाही। सभी नेता मन के माने के बाद सूची ल अंतिम रुप दे गेहे। सबले ज्यादा नाम तय करे म मुश्किल रायपुर, दुर्ग, राजनांदगांव अउ बिलासपुर ल लेकर होवत हे प्रदेश प्रभारी पीएल पुनिया एक दिन पहिली दिल्ली बर रवाना होगे हे। ओती प्रदेशाध्यक्ष भूपेश बघेल घलो दिल्ली गे हे। ऐखर सेती कयास लगाए जात हे कि सूची आज-कल म फाइनल हो जाही। जिलाध्यक्ष ल लेके काफी ऊहोपोह के स्थिति हवय। सब्बों बड़े नेता अपन हिसाब ले नाम चाहत हे। जेखरे वजह ले कोनो एक नाम म मुहर नइ लगिस हे। जे नाम ल तय माने जाथे ओ मन म सामिल हे
रायपुर ले गिरिश दुबे, अंबिकापुर ले बालकृष्ण पाठक , कोरिया ले नजीर अहमद , जांजगीर दिनेश शर्मा ,गरियाबंद बाबूलाल साहू , बिलासपुर ग्रामीण विजय केसरवानी, कोरबा उषा तिवारी, राजनांदगांव नवाज खान, कांकेर भुवनेश्वर नागराज।
0 महासमुंद, सुकमा, धमतरी, बेमेतरा, रायपुर ग्रामीण म होही रिपीट


text:
सत्ता के सुंदर सुंदर दूकान चलत हे. नवा छत्तीसगढ़ के बीन बजत हे व्यवस्था पगुरावत हे. भइंस पगुरावत हे.
खबरीलाल, लालबुझक्कड़ अउ गोबरदास ठग विद्या के प्रोफेसर लगत हे. तीनों बइठे बइठे घाम म देह सेंकत हें. खबरीलाल किहिस- ‘कोरोनाकाल ठग मन के सुवर्णकाल (स्वर्णकाल) कस होगे. ठग विद्या बड़े विद्या आय. ये विद्या के शिक्षा स्कूल-कालेज म नइ दे जाय. एखर कोनो डिग्री कोर्स नइ होय. काम शुरू करे बर न कोनो रकम लगे न कोनो प्रमाण–पत्र के जरूवत. जब चाहे अपन धंधा शुरू कर लेव. आत्म–निर्भर हो जाव. ’गोबरदास खबरीलाल के बात सुन के अकबकागे. आज गियान के नवा अध्याय शुरू होइस.
गोबरदास आगू बढ़ के गोठियइस वो किहिस- ‘ठग विद्या के डंका हमर पूरा देश म बाजत हे. ठग छेल्ला हें. उन अपन-अपन ढंग ले जाल बिछावत रहिथें. कब कोन ल बात-बात म ठग लिहिं कोनो नइ जानय. छोटे ठग, बड़े ठग बहुत बड़े ठग तरह तरह हवें. ठग बाजार गुलजार हे. ’खबरीलाल हाँसिस अउ किहिस–‘हर पेशा म ठग हें. सरकारी ठग, गैर सरकारी ठग. राजनीतिक ठग गैरराजनीतिक ठग सम्माननीय हें. कोनो जगा अइसे नइ हे जिहां ठग मन के जोर-शोर न हो. दल अउ,दलाल न हों. ये सर्वव्यापी हें. निराकार-साकार रूप में व्याप्त हें.
खतरनाक वायरस आंय. एखर मन ले छै गज के दूरी बने. इन खेल खेल म ठगत बरगलावत रहिथें. ’खबरीलाल के ठग-विद्या प्रवचन सुन के गोबरदास किहिस – ‘तहूँ ह बड़ गियानिक होगे भई. गियान के बिना जग अंधियार होथे.’ खबरीलाल किहिस- ‘ठग-ठग के खेल खेलत–खेलत उन नटवरलाल बन जथें. ठगी के होनहार स्टार-प्लेयर अइसने बनथें. बड़े-बड़े धोखाधड़ी करके नवा ठगी-काण्ड रचथें.’
छत्तीसगढ़ी में पढ़िए- अड़बड़ सुग्घर लागथे छत्तीसगढ़ी भाखा के मुहावरा, कहावत अऊ लोकोक्ति
गोबरदास,खबरीलाल अउ लालबुझक्कड़ N-95 नाकमुंहतोपनी (मास्क)लगाय हें. लालबुझक्कड़ ठग विद्या के चरचा ल आगू बढ़इस किहिस- ‘ठग विद्या ल सरकारी मान्यता के मोह नइ हे. प्रमाण-पत्र के बिना येखर जोर-शोर हे. राजनीति म ठग विद्या के मायाजाल फइले हे. राजनीति के धंधा करइया मन सच ल झूठ अउ झूठ ल सच करके जनता ल ठगत रहिथें. राजनीति म सच के संजीवनी विद्या के कला कोनो-कोनो ल आथे. ’खबरीलाल किहिस-‘माया के मोह म ठगी होथे. मनखे ह का ठगही ? माया ह ठगवाथे.
आजकल माया नगरी मुंबई के माया अउ ओखर छाया के ठगी दिखत हे. बालीवुड नशा म तउरत हे. राजनीति म हाई वोल्टेज ठगी के शानदार चलन हे. नेता मन मीठ बोल-बोल के कलात्मक से ठगाई करथें. कुरसी महाठगिनी होथे. अब का कर लेबे. ’लालबुझक्कड़ किहिस- ‘राजनीतिक ठगी दिखथे कम. अउ दिखगे त लुका जथे. बड़े–बड़े महारथी एखर रिसर्च म भिड़े रहिथें. पहाड़ खोद लेव फेर मुसुवा मिलना कठिन होथे. अउ मिलिगे त मुसुवा ल मुसुवा सिद्ध करना टेढ़ी खीर होथें. खीर चटा जथे.
’खबरीलाल किहिस- ‘आजकल बड़े रकम के ठगी करइया मन के मान हे. बेंक म चतुरा सेंध लगाथें. हजारों करोड़ साफ़ कर देथें. एक दु झन के नाम ल का गिनाबे इहाँ त कतको माल्या,कतको नीरव मोदी हें. जेन बैंक के नोट साफ़ करेच बर ये धरती म जनमें हें. देश–विदेश म खूब नाम कमाथें. जिनगी के मजा लेथें. सरकार कतको झन ल पकड़ पाथे अउ कतको झन बांबर मछरी कस छलंड जथे. ठग मन चोर पुलिस के सुंदर मनोरंजक खेल खेलत रहिथें.’
छत्तीसगढ़ी विशेष: जिहां के जुन्ना रंग-परंपरा के होथे दुनिया म बढ़ई, अइसन छत्तीसगढ़ के जानव मेला-मड़ई
गोबरदास किहिस- ‘ठग लीला अपार हे. सायबर ठग मन इंटरनेट के गोदी म खेलत–खेलत गोलमाल करत आत हें. उनकर ‘अच्छे –दिन’ अच्छा महीना अउ अच्छा साल चलत हे. बैंक के सुरक्षा म इन सेंध लगाय के सूत्र निकाल डरथे हें. जेखर खरा कमई के पइसा बैंक म जमा हे तेखर मन के पारा चढत–उतरत रहिथे. आजकल मुहावरा होगे हे सरकारी पइसा माने खाय के पइसा. ईमानदारी टिमटिमावत हे. बैंक तरह –तरह के करजा देवत हे. अब लोन लेवइया मन लोन के रकम ल खाय-उड़ाय के पइसा समझथें.
उनकर सोच होथे चुनाव के तीर सरकार करजा माफी करबे करही ये विशवास ज़िंदा हे. ’खबरीलाल किहिस- ‘ठग विद्या अथाह हे. जेन खा-पी के सुते हें उन मस्त हें. जेन जागत हें तेंन दुखी हें. छल म बल हे अउ बल म छल. बाजार म ठगाय बिना चेत नइ चढ़े. सबे दिन एक समान नइ होय. छत्तीसगढ़ म कहावत हे – ‘घुरूआ के दिन बहुरथे. ’इहाँ राजनीति म दिन बहुरगे. छोटे नेता हाईकमान के खडाऊ पहिन के बड़े होगें. कतको झन जेन दुसर के गोड़ म खड़े रिहिन तउन अपन गोड़ म खड़े होगें.
सत्ता के सुंदर सुंदर दूकान चलत हे. नवा छत्तीसगढ़ के बीन बजत हे व्यवस्था पगुरावत हे. भइंस पगुरावत हे.’ गोबरदास किहिस- ‘हमर चारों खुंट ठग हें. ठगाना हमर कर्तव्य होगे. सबे किसम के ठग दिन-रात एक करके अपन–अपन विद्या म नवा–नवा शोध करत हें. नवा-नवा ढंग ले ठगी करे के सूत्र निकालत हें. जय हो ठग विद्या, जय जोहार.
उप सचिव सौम्या की गिरफ्तारी पर भड़के छत्तीसगढ़ के सीएम, बघेल ने कहा- कार्रवाई राजनीति से प्रेरित
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
Chhattisgarh: बस्तर में खदान धंसी, 7 मजदूरों की मौत, कई ग्रामीण फंसे; राहत-बचाव काम जारी
उमरा नक्सली मुठभेड़ स्थल से बरामद हुआ अमेरिकी ऑटोमेटिक कैलिबर रायफल, सेकेंड वर्ल्ड वॉर में हुआ था इस्तेमाल
छत्तीसगढ़ सीएम बघेल की उप सचिव सौम्या चौरसिया गिरफ्तार, 500 करोड़ की मनी लॉन्ड्रिंग का आरोप
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
Agniveer Recruitment 2022 Rally: अग्निवीर भर्ती रैली कल से इस राज्य में हो रही है शुरू, जानें इससे संबंधित तमाम डिटेल
कोरबा: सड़कों पर मवेशी छोड़ने पर अब पशुपालकों पर लगेगा 1000 रुपये का जुर्माना
आखिरकार पुलिस गिरफ्त में आ ही गया चिटफंड कंपनी का फ्रॉड डायरेक्टर, लोगों से की थी करोड़ों की ठगी
कौन बनेगा करोड़पति में नजर आएंगे छत्तीसगढ़ के चंदशेखर, बिग बी को सुनाएंगे नानी की कहानी, गिफ्ट करेंगे खास पेंटिंग
Amazing: पूरा गांव ही बन गया थाना! इस पंचायत में किया यह काम तो लग जाएगा 50 हजार का जुर्माना
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarhi, Chhattisgarhi Articles, Political satire


text:
दंतेवाड़ा। दक्छिन बस्तर म पहिली बार पहुंचइया राष्ट्रपति के स्वागत बर ग्रामीण आतुर हे। उमन महामहिम के स्वागत के तइयारी म जुटे गेहे। पारंपरिक ढोल-मांदर के धुन के संग राष्ट्रपति रामनाथ कोविंद के स्वागत करही। गांव पहुंचे म उमन ल लकड़ी के पाटा म खड़ा कराके पांव धुलवाय के संग पारंपरिक आरती अउ तिलक लगाके गांव के भ्रमन कराही। ग्रामीन ह महामहिम ल गांव ले याद ल संग म ले जाय बर बस्तरिया गमछा अउ नारियल भेंट करही। इंखर तइयारी के मॉनीटरिंग आदिवासी विकास बिभाग करत हे।
राष्ट्रपति 25 जुलाई के दंतेवाड़ा प्रवास म आवत हे। वे इहां समन्वित कृषि प्रणाली के अवलोकन करे के संग विकास कारय देखही। स्वास्थ्य सुविधा मन के संग नक्सल पीड़ित लइका मन ल सैक्छनिक गतिविधि मन ले रूबरू होंही। राष्ट्रपति रामनाथ कोविंद महिला अउ किसान मन के समूह समेत लइका मन ले चरता करही। संग ही मवजूद लोगन ल घलो संबोधित करही। इंखर बर प्रसासनिक स्तर म तइयारियां चलत हे।
इहां के करही निरीक्छन
देस के आकांक्छी जिलामन म सामिल दंतेवाड़ा म राष्ट्रपति रामनाथ कोविंद ले प्रवास 25 जुलाई के प्रस्तावित हे। माईजी के धरा म पहुंच रहे राष्ट्रपति समन्वित कृषि प्रनाली के अवलोकन करही। हीरानार स्थित कड़कनाथ हब के संग करीबन 25 एकड़ म तइयार खेती, बकरी पालन केंद्र के अवलोकन करही। इंखर बर अधिकारी मन के दल हीरानार अउ घोटपाल म डेरा डाले हे। ज्ञात हो के हीरानार कड़कनाथ हब के नाम ले जाने जात हे। ये गांव समन्वित कृषि प्रनाली के मॉडल बन चुके हे।
अधिकारी मन के मानना हे के हीरानार कड़कनाथ पालन बर ही नइ किसान मन के उन तमाम गतिविधि मन बर जाना जाही, जेखर ले वे अरथिक रुप ले मजबूत होवत हे। ये मॉडल ल किसान मन के आर्थिक क्रांति के आधार माने जात हे। इंही गांव म तइयार बकरी पालन केंद्र के घलो राष्ट्रपति अवलोकन करही, जिहां सिरोही नस्ल के 45 बकरी मन के पालन करे जात हे।
हीरानार म करही बस्तरिया भोजन
राष्ट्रपति कोविंद बर हीरानार म सरस्वती शिशु मंदिर म दूपहर भोज के कारयक्रम तय हे। इंखर बर स्कूल परिसर म घलो तइयारी चलत हे। रंगरोगन के संग अन्य लइका मन के घलो प्रसिक्छन देय जात हे। बताय जात हे के इहां भोजन म बस्तरिया व्यंजन के बेवस्था घलो होही ताकि राष्ट्रपति अउ उंखर टीम बस्तर के लजीज भोजन के स्वाद अउ याद अपन संग ले जाही। फेर हीरानार म स्थित वृद्धा आश्रम पहुंच के संचालक बुधरी ताती समेत अन्य सियान मन ले चरचा करही। ये आश्रम के कायाकल्प करे जात हे। भोजन के बाद राष्ट्रपति तीर के गांव घोटपाल पहुंचही जिहां वेलनेस हॉस्पिटल के लोकारपन करही।
कोविंद ई-रिक्सा म बइठके करही अवलोकन
अधिकारी मन के मुताबिक हीरानार के समन्वित कृषि मॉडल विलेज के अवलोकन राष्ट्रपति रामनाथ कोविंद ई-रिक्शा म बइठके करही। इंखर बर ई-रिक्सा संचालन समूह मन ल घलो प्रशिक्छित करे जात हे। बताय जात हे के भ्रमन के दउरान राष्ट्रपति समेत टीम बर आधा दरजन ई-रिक्सा काफिला म सामिल होही। ज्ञात हो के बीजापुर के जांगला प्रवास म पीएम नरेंद्र मोदी ह घलो ई-रिक्सा के सवारी करे रहिन हे।
दंतेवाड़ा। दक्छिन बस्तर म पहिली बार पहुंचइया राष्ट्रपति के स्वागत बर ग्रामीण आतुर हे। उमन महामहिम के स्वागत के तइयारी म जुटे गेहे। पारंपरिक ढोल-मांदर के धुन के संग राष्ट्रपति रामनाथ कोविंद के स्वागत करही। गांव पहुंचे म उमन ल लकड़ी के पाटा म खड़ा कराके पांव धुलवाय के संग पारंपरिक आरती अउ तिलक लगाके गांव के भ्रमन कराही। ग्रामीन ह महामहिम ल गांव ले याद ल संग म ले जाय बर बस्तरिया गमछा अउ नारियल भेंट करही। इंखर तइयारी के मॉनीटरिंग आदिवासी विकास बिभाग करत हे।


text:
रायपर। “छईंहा भुईंया” के हीरो शेखर सोनी अउ पत्रकार के बिटिया ल ब्लड केंसर हे …इलाज के लिये लाखों रुपिया के आवश्यकता हे , ये दिन मन म शेखर सोनी के आर्थिक स्थिति दयनीय हे …छालीवुड ले उमन ह मदद के गुहार करिन हे …हम सब मन के कर्तव्य बनत हे के जेखर ले जतका आर्थिक मदद हो सकय , उतका अवश्य करव।
“छईंहा भुईंया” के हीरो शेखर सोनी के बिटिया ल ब्लड केंसर ..मदद के दरकरार
रायपर। “छईंहा भुईंया” के हीरो शेखर सोनी अउ पत्रकार के बिटिया ल ब्लड केंसर हे …इलाज के लिये लाखों रुपिया के आवश्यकता हे , ये दिन मन म शेखर सोनी के आर्थिक स्थिति दयनीय हे …छालीवुड ले उमन ह मदद के गुहार करिन हे …हम सब मन के कर्तव्य बनत हे के जेखर ले जतका […]


text:
सुकमा। जिला के एक अधिकारी ह मानवता के अनोखा मिसाल पेस करिस हे, जेला जान के आपम घलो उमन ल सलाम करे लगहूं। वइसे बस्तर के वनांचल क्षेत्र मा कतको अइसे गांव हे जिहां बारिस के दिन मन म आया-जाय म तकलीफ होथे। येती नक्सली मन के दहसत के चलत ये इलाका म सड़क घलो नइ बन पात हे। आलम अइसे हे के सरकारी योजना मन इहां पहुंचत-पहुंचत दम तोड़ देथे। इहां सिरिफ नक्सली, ग्रामीन या फेर पुलिस जा सकत हे।
दरअसल तेमेलवाड़ा म बीती रात के एक गरभवती महिला ल प्रसव पीड़ा के सूचना मिलीस। सूचना मिलत ही महिला अउ बाल विकास विभाग के टीम महिला के घर पहुंचिन।। टीम के संग बेभाग के अधिकारी सुधाकर बोदले घलो मवजूद रहिन हे। करीबन 2 किलोमीटर खटिया म लादके महिला ल वाहन तक पहुंचाय गिस। फेर उहां ले दोरनापाल अस्पताल लाय गिस। ये कोसिस अइसे दुरगम इलाका मन बर एक मिसाल ले कम नइए।
सुकमा बाल विकास विभाग अधिकारी सुधाकर बोदले ह कहिन के सासन ह मोला जे काम बर भेजे हे, मैं वो काम ल करत हव। अपन जुम्मेदारी निभावत हव।
सुकमा। जिला के एक अधिकारी ह मानवता के अनोखा मिसाल पेस करिस हे, जेला जान के आपम घलो उमन ल सलाम करे लगहूं। वइसे बस्तर के वनांचल क्षेत्र मा कतको अइसे गांव हे जिहां बारिस के दिन मन म आया-जाय म तकलीफ होथे। येती नक्सली मन के दहसत के चलत ये इलाका म सड़क घलो नइ बन पात हे। आलम अइसे हे के सरकारी योजना मन इहां पहुंचत-पहुंचत दम तोड़ देथे। इहां सिरिफ नक्सली, ग्रामीन या फेर पुलिस जा सकत हे।


text:
रायपुर । प्रधानमंत्री नरेंद्र मोदी ह वन मंत्री महेश गागड़ा ल फोन कर उंखर ले बातचीत करिस। फोन म आडियो प्रेस कान्फ्रेंस कर के राज्य म चलत जन कल्याणकारी योजना मन अउ केंद्र सरकार के योजना मन के जानकारी लीस। आगामी विधानसभा चुनाव अउ 2019 के लोकसभा ल घलो लेके बातचीत करिस। । येखर अलावा विकास कार्य मन के लेके लंबी बातचीत करिस। ये संबंध म दिशा निर्देश घसो दिस । अपन बीजापुर प्रवास ल लेके भी बातचीत होइस । ये दउरान छत्तीसगढ़ शासन के आधिकांश मंत्री नेता मौजूद रहिन हे।बता द कि सभी विधायक एक संघरा फोन लाइन म ओडियो प्रेस कॉन्फ्रेंस ले जुड़े रहिन हे। सबो विधायक मन ल जनसेवक होय के जुम्मेदारी के अहसास करत हुए प्रधानमंत्री मोदी ह केंद्र अउ राज्य के योजना मन ल जन जन-तक पहुंचाए के बात कहीन। पीएम मोदी ह अहिवारा विधायक सावला राम डाहरे ले भी बातचीत करिस। ज्ञात हो कि ठीक 11 बजे प्रधानमंत्री कारयलय ले सबो विधायक मन के पास कॉल आइस हे, जेमा कतको विधायक मन ल एक संघरा जोड़े गिस। येमा प्रधानमंत्री मोदी बैक टू बैक बात कर रहत रहिन।
एक आंगनबाड़ी कार्यकर्ता के तबीयत बिगड़ी.. मेकाहरा म भरती
छत्तीसगढ़ म तेज आंधी, बारिश अउ बरखास्तगी के कार्रवाई के बाउजूद आंगनबाड़ी कार्यकर्ता मन के हौसला नई टूटे हे। जब सरकार के ओर कोनो सकारात्मक कदम नइ उठाए गिस तो कार्यकर्ता मन ह आमरण अनशन के राह पकड़िस। आमरण अनशन म रोजे 5 कार्यकर्ता बइठथे। ये वजह ले उंखर स्वास्थ्य लगातार बिगड़त जात हे। आमरण अनशन पर बइठे एक कार्यकर्ता के तबीयत कुछु जादा बिगड़गे तो ओला मेकाहारा ले जाए गिस। उहें एर अन्य के घलो तबीयत बिगड़ने के खबर हे। एखर बाद भी कार्यकर्ता मन हड़ताल म डटे हुए हे। एखर से ये बात साफ हे कि कार्यकर्ता मन अपन मांग ल पूरा कराके मानही।
कुरसी ल लेके आपस म भिड़गे जपा कार्यकर्ता मन
दुर्ग जिला के पाटन विधानसभा क्षेत्र म बीजेपी के जनसंपर्क यात्रा के समापन कार्यक्रम म कुरसी ल लेके कार्यकर्ता आपस म भिड़ गे। आलम ये रहिस कि वरिष्ठ नेतामन के सामने ही जमकर हाथापाई शुरू होगे। सभा में मौजूद अहिवारा विधायक सांवला राम डहरे, पूर्व विधायक विजय बघेल ह ये झगड़ा ल रोके के अपील करीस ऊंह बेअसर साबित होइस । अब ये पूरा घटना ल लेके कांग्रेस चटखारा लेवत हे।
सोनहत विकासखंड म स्वास्थ्य सुविधा चरमराइस …एक सप्ताह म 3 नवजात शिशु के मउत
कोरिया जिला म स्वास्थ्य सुविधा मन के बदहाली केखामियाजा जिला के जनता ल भुगतना पड़त हे। ताजा मामला जिला मुख्यालय ले करीब 130 किलोमीटर दूर सोनहत विकासखंड के हे। दरअसल, इहां संचालित सामुदायिक स्वास्थ्य केंद्र म एक भी शिशु रोग विशेषज्ञ के नियुक्ति नइ करे गेहे। येही वजह हे कि बीते एक सप्ताह के अंदर 3 नवजात शिशु के मउत हो गिस हे। उहें अइसे कतको महिला मन हे जो दूरस्थ वनांचल क्षेत्र म रहत हे अउ उमन ल समय म इलाज नइ मिल पात हे, ये कारण कतको नवजात शिशु मन असमय ही काल के गाल म समा जात हे। अगर उंखर संख्या ल एमा जोड़ देय जाए तो काफी चउकाने वाला आंकड़ा आगू आ सकत हे।


text:
Dhamtari Police : अजीमप्रेमजी फाउंडेशन स्कूल शंकरदाह म पुलिस अधीक्षक उपस्थिति म होइस ‘नशामुक्त धमतरी’ कार्यक्रम
अंजोर.धमतरी। पुलिस अधीक्षक धमतरी प्रशांत ठाकुर के उपस्थिति म अजीमप्रेमजी फाउंडेशन स्कूल शंकरदाह म "नशा मुक्त धमतरी" के तहत जागरुकता कार्यक्रम आयोजित करे गिस रिहिस। जेमा पढ़ईया लइका के डहर ले नशा के थींम ल लेके बनाये गे पेंटिंग अउ रंगोली के बढ़ई करे गिस। साथ ही सबो पढ़ईया लइका ल नशा नी करे के शपथ दिलाई गिस।
एसपी महोदय प्रशांत ठाकुर ह बिरस्पत के अजीमप्रेमजी स्कूल शंकरदाह के छात्र लइका ल नशामुक्त धमतरी अभियान के बारे म बतात किहिन के आज ले सबो लइका ल अपन परिवार, रिस्तेदार,दोस्त ल इहां अगर दारू के सेवन करत होही त ओला दारू के सेवन ले शरीर म होवइया वाला दुष्प्रभाव के बारे म बताइन, ताकि दारू के सेवन करे छोड़ देवे। अइसे करके आप लोगन भी जागरूक नागरिक होए के परिचय दें सकत हावयं।


text:
राजनांदगांव । जिला प्रशासन ह डिलीवरी के पश्चात नवजात शिशु बर बेबी किट अउ मदर किट के देवत हे। बेबी किट म नोनी- बाबू बर साबुन, तेल, पाउडर, तौलिया अउ ड्रेस शामिल हवय, उहे मदर किट म माँ बर प्रोटीन पॉवडर अउ लड्डू होथे। मुख्यमंत्री डॉ. रमन सिंह के जिला म शुरु होये ये अनोखा पहल ह सबला आनंदित करे हे। रमन सिंह ह घलो अधिकारी मन ल निर्देश देय हे कि योजना के लाभ ले कोनो माता वंचित न होवय। उमन कहिन कि आवइया बखत म राज्य के दूसर जिला मन म ये योजना ल लागू करे जाही। सांसद अभिषेक सिंह घलोक ये कार्यक्रम के तारीफ करिस हे। उमन ह कहिन कि ये योजना के लाभ ज्यादा ले ज्यादा माता मन ल मिलय येखर बर मॉनिटरिंग करे जाही।
जइसे कि परंपरा हे शिशु के जन्म म लोगन, रिश्तेदार, मित्रगण तोहफा देथे। ये तोहफा शगुन के रूप म होथे, जो शिशु के मंगल कामना के रूप म दिए जाथे। इही मंगल कामना के संग बेबी किट अउ मदर किट घलो जिला प्रशासन के स्वास्थ्य अमला ह देथे। छत्तीसगढ़ म शिशु के जन्म बखत माँ बर लड्डू बनाए के परंपरा हे, जेला छेवारी लड्डू कहे जाथे। ये लड्डू म मेवा मिले रहिथे। मेवा म विटामिन के भरपूर स्रोत होथे। अउ डिलीवरी के बाद सेहत के रिकवरी म काफी मददगार होथे। ये लड्डू गुड़ म बनाए जाथे। गुड़ ह प्रतिरोधक क्षमता बढ़ाए मसहयोगी होथे। बेबी किट अउ मदर किट के प्रयोग के संबंध म जानकारी देवत हुए सीएमएचओ डॉ. मिथिलेश चौधरी ह बताइन कि जिला म स्वास्थ्य सूचकांक ल बेहतर अउ संस्थागत प्रसव म वृद्धि करे बर नवाचार मन लेके विशेष बइठक कलेक्टर भीम सिंह ह ले रिहिस हे। बइठक म उमन ह कहे रिहस कि शिशु के जन्म कोनो भी परिवार बर सबले सुखद घटना होथे। ये अवसर म रिश्तेदार अउ मित्र माता ल अउ शिशु ल शगुन देथे। अइसने जिला प्रशासन घलोक करय तो बच्चा के माता-पिता एक सुखद अनुभव लेके स्वास्थ्य केंद्र ले घर जाही। एखर संग संग दूसर लोगन मन ल संस्थागत प्रसव के अपन सुखद अनुभव के जानकारी देंही।
राजनांदगांव । जिला प्रशासन ह डिलीवरी के पश्चात नवजात शिशु बर बेबी किट अउ मदर किट के देवत हे। बेबी किट म नोनी- बाबू बर साबुन, तेल, पाउडर, तौलिया अउ ड्रेस शामिल हवय, उहे मदर किट म माँ बर प्रोटीन पॉवडर अउ लड्डू होथे। मुख्यमंत्री डॉ. रमन सिंह के जिला म शुरु होये ये अनोखा पहल ह सबला आनंदित करे हे। रमन सिंह ह घलो अधिकारी मन ल निर्देश देय हे कि योजना के लाभ ले कोनो माता वंचित न होवय। उमन कहिन कि आवइया बखत म राज्य के दूसर जिला मन म ये योजना ल लागू करे जाही। सांसद अभिषेक सिंह घलोक ये कार्यक्रम के तारीफ करिस हे। उमन ह कहिन कि ये योजना के लाभ ज्यादा ले ज्यादा माता मन ल मिलय येखर बर मॉनिटरिंग करे जाही।


text:
रायपुर। परिवहन मंत्री राजेश मूणत ह सोमवार के राजधानी बस सेवा के सुभारंभ करिन। ये बस सेवा के पहिली चरन म रायपुर ले कांकेर, कवर्धा, सरायपाली बर सुरू करे गिस हे। उहें दूसर चरन में में राजनांदगांव समेत अन्य 19 मारम म सुरू करे जाही। परिवहन बेभाग ह राजधानी बस सेवा म लोगन ल सस्ता अउ सुगम सेवा मिले के दावा करिस हे। ये दावा घलो करिस के ये बस मन बिना रूके (नॉन स्टॉप) अपन तय करेगे जगा म पहुंचही।
मंत्री राजेश मूणत ह कहिन के सुरकछा अउ समय म बस चलाय बर सभी बस मन म जीपीएस अउ सीसीटीवी सिस्टम लगाय गे हे। संग म राजधानी बस सेवा म चलइया सबो बस मन पूरा तरह ले एसी अउ नॉन स्टॉप होही। येखर संग म दूसर सुविधा मन ल घलो देय जाही। जेखर ले 100 ले 150 किलोमीटर तक राजधानी आवइया मनखे मन ल सोझे लाभ मिलही।
बता दन के छत्तीसगढ़ म अब तक ये तरह के बस सेवा सुरू नइ करे गेहे। चुनावी बछर म यात्री मन बर ये एक महत्वपूरन सुविधा के रूप म देखे जात हे। येखर दूसर चरण के जल्द ही सुरू करे के बात कहे जात हे।
रायपुर। परिवहन मंत्री राजेश मूणत ह सोमवार के राजधानी बस सेवा के सुभारंभ करिन। ये बस सेवा के पहिली चरन म रायपुर ले कांकेर, कवर्धा, सरायपाली बर सुरू करे गिस हे। उहें दूसर चरन में में राजनांदगांव समेत अन्य 19 मारम म सुरू करे जाही। परिवहन बेभाग ह राजधानी बस सेवा म लोगन ल सस्ता अउ सुगम सेवा मिले के दावा करिस हे। ये दावा घलो करिस के ये बस मन बिना रूके (नॉन स्टॉप) अपन तय करेगे जगा म पहुंचही।


text:
रायपुर । छत्तीसगढ़ म सत्ता पाय बर कांग्रेस रोज- नवा- नवा सगूफा तइयार करत हे। प्रदेस म उड़गे विकास के चिड़िया जइसे फ्लाप शो ल एक नए तरीका ले जनता के आघू लवत हे। अब वो ह बीजेपी सरकार के विकास मॉडल के खेलाफ टी-शर्ट वॉर सुरू करिस हे। येकर बर टी शर्ट डिजाइन करवाय गेहे, जेमा लिखे हे ”उड़गे विकास के चिड़िया”।
हाल के कुछु दिन म राजधानी म कांग्रेस कार्यकर्ता एक अलग तरह के टी सर्ट पहिने दिखे गेहे। येकर बारे म उंखर कहिना के बीजेपी ह चुनाव म पेस करइया विकास मॉडल उपर कटाक्ष करे बर कांग्रेस ह नवा तरीका ले टी सर्ट बनवाय हे। जेमा ‘उड़गे विकास के चिड़िया’ के नारा लिखे हुए हे।
छत्तीसगढ़ म कांग्रेस ‘उड़गे विकास के चिड़िया’ नारा लिखे एक लाख टी-सर्ट अपन कार्यकर्तामन म बांटे जाही। संग ही होवइया विधानसभा चुनाई के मद्देनजर ये तरह के करीबन 35 लाख टी-सर्ट के ऑर्डर देय हे। आवइया कुछु महीना म अइसे टी-सर्ट कांग्रेसी कार्यकर्ता मन के अलावा कांग्रेस के समरथक मतदाता मन तक तक पहुंचाए के घलो तइयारी हे।
रायपुर । छत्तीसगढ़ म सत्ता पाय बर कांग्रेस रोज- नवा- नवा सगूफा तइयार करत हे। प्रदेस म उड़गे विकास के चिड़िया जइसे फ्लाप शो ल एक नए तरीका ले जनता के आघू लवत हे। अब वो ह बीजेपी सरकार के विकास मॉडल के खेलाफ टी-शर्ट वॉर सुरू करिस हे। येकर बर टी शर्ट डिजाइन करवाय गेहे, जेमा लिखे हे ”उड़गे विकास के चिड़िया”।


text:
छत्तीसगढ़ी समाज के स्वाभिमान जगाये के एक उदीम : हीरा छत्तीसगढ़
जागेश्वर प्रसाद के निबंध पोथी ‘हीरा छत्तीसगढ़’ छत्तीसगढ़ी समाज के स्वाभिमान जगाये के एक जबर उदीम आए। येमा 23 ठी लेख ल समोखे गे हाबे। सबो लेख छत्तीसगढ़ी भासा म हावय जेला पढ़त तन-मन म सोसित छत्तीसगढि़या समाज बर अगाध पीरा उमड़थे। छत्तीसगढि़या मनके अस्मिता अउ स्वाभिमान खातिर छत्तीसगढ़ महतारी के एक हीरा सहिक बेटा जागेश्वर प्रसाद पाछु 55 साल ले मसाल ऊंचाये हावय। उंकरे सहिक पुरखा मनके तियाग, तपस्या अउ समरपन ले आज छत्तीसगढ़ म नवा बिहान आए हावय।
‘हीरा छत्तीसगढ़’ म तइहा के कतकोन पय ल पाठक मनके बीच राखे गे हाबे। जेमा पहिली लेख हमार हीरा-छत्तीसगढ़ म लेखक ह मानव जनम ल अनमोल बतावत लिखथे के– ‘जउन छत्तीसगढ़ के माटी अउ संस्कृति म रच-पच जाथे ओहर जरूर हीरा के गुन ल पा जाथे। अऊ जउन छत्तीसगढ़, छत्तीसगढ़ी अउ छत्तीसगढि़या संग दोगलई करथे, भेदभाव रखथे ओहर पथरा बनके पथरा जाथे हीरा नइ बन पावय’। ओमन दिसंबर म जनम धरइया छत्तीसगढ़ के हीरा म संत गुरू घासीदास, जमींदार गोविंद सिंह, पं. सुंदरलाल शर्मा, ठाकुर प्यारेलाल सिंह, धनश्याम सिंह गुप्त, कंगला मांझी, राजा रामानुज सिंहदेव, पं. जगदीश प्रसाद तिवारी, जयनारायण पांडेय संग रविशंकर शुक्ल, पदुमलाल पुन्नालाल बख्शी, चंद्रिका प्रसाद पाण्डेय, हरि ठाकुर जी ल सुरता करे हावय।
इही रकम ले माटी पूत के लच्छन, छत्तीसगढि़या-गैर छत्तीसगढि़या के बीच लछमन रेखा, छत्तीसगढ़ी के दसा अउ दिसा, छत्तीसगढ़ी पत्रकारिता के बिकास यातरा, करजा ले मुक्त होना, छत्तीसगढ़ी समाज के पीछड़ापन के कारन अउ उपाय लेख म लेखक ह बहुत गंभीरता ले किथे के ‘जउन वर्ग या परिवार हीन भावना ले ऊपर उठके सिक्छा अउ संस्कार ल बदले के उदीम करथे ओही परिवार (समाज) ह आरथिक, सांस्कृतिक अउ राजनैतिक क्षेत्र म तरक्की घलो करिस’। आगू ओमन सहकारिता के जननी : छेरछेरा पुन्नी, पोरा-तीजा परब, घानी के बइला, सत संग, जीवन के असली जातरा- आठ कोसी जातरा जइसन लेख म मनखे ल दुनिया म अवतरे के कर्मकांड अउ मोक्ष कोति लेगे के रसता देखाये हावय। ओमन किथे के ‘ जउन जातरा ले जीवन-मरन के भंवर ले छुटकारा मिलथे। ओ जातरा ह अंदरमुखी, आध्यात्मिक होथे, येही जातरा ले मानव अपन परम लक्ष्य, परम शांति अउ परमानंद ल हासिल करथे।


text:
जऊन ला रतिहा के अंधियार अऊ थोर-थोर बेरा मं आवत रेल के अवाज नई डेराय सकय, तऊन ह ये सोच के घलो दहसत मं आ जाथे के कऊनो मरद वो ला देखत हवय.
17 बछर के नीतू कुमारी कहिथे, “रतिहा मं सिरिफ रेल के पटरी ह फारिग होय सेती मिलथे.”
नीतू, दक्खन-मध्य पटना के यारपुर इलाका के वार्ड नंबर 9 के झोपड़ पट्टी बस्ती मं रहिथे. बस्ती मं बने कतको घर के मंझा मं सीमेंट ले बने चऊकोना दीवार हवय, जिहां कतको नल लगे हवंय. उहां दू झिन मरद सिरिफ चड्डी पहिरे नल के तरी बइठ के सबुन चुपरत हवंय. करीबन दरजन भर लइका पानी के संग खेलत हवंय, भूईंय्या के फिसलन सेती एक-दूसर ला गिरावत हंसत हवंय.
करीबन 50 मीटर दूरिहा मं पखाना मन बने हवंय, जऊन ह ये बस्ती के इकलौता आय, जेकर सब्बो 10 ठन खोली के फेरका मन मं ताला लगे हवय, येकरे सेती बऊरे नई जाय सकत हवय. महामारी सेती ये सार्वजनिक सुविधा ला समाज मन ला दे मं बेर होय हवय. खोली मन के तीर कुछेक छेरी बइठे हवंय. पाछू कोती रेल पटरी डहर कचरा के ढेरी लगे हवय. इहाँ ले सबले नजीक मं बने पखाना 10 मिनट के पइदल दूरिहा मं हवय, जऊन ह चालू हालत मं हवय, अऊ कुछेक लोगन मन रेल पटरी पार करके यारपुर के दूसर छोर मं बने पखाना मं जाथें, उहाँ तक ले जाय घलो पइदल मं 10 मिनट लाग जाथे.
नीतू कहिथे, “टूरा मन त कभू अऊ कऊनो मेर घलो फारिग हो जाथें. फेर, नोनी मन सिरिफ रात मं रेल पटरी मं फारिग होय ला जाथें.” नीतू बीए पहिली बछर मं पढ़त हवय. (ये लेख मं सब्बो के नांव बदल दे गे हवय.) वो ह कहिथे के ओकर किस्मत ह बस्ती के दीगर नोनी मन के बनिस्बत बढ़िया हवय, काबर वो ह दिन मं इहाँ ले सौ मीटर मं बने अपन आंटी के घर के पखाना जा सकत हवय.
नीतू कहिथे, “येकर छोड़ हमर घर मं दू ठन खोली हवंय. एक मं मोर भाई सुतथे अऊ दूसर मं मंय अऊ मोर दाई रहिथन. येकरे सेती, मोर तीर कम से कम सेनेटरी पैड बदले सेती सुन्ना जगा त हवय. कतको नोनी मन अऊ माइलोगन मन ला सरा दिन अगोरे ला परथे, जेकर ले वो मन रात के अंधियार मं रेल के पटरी मं जाके सेनेटरी पैड बदल सकंय.”
ओकर बस्ती, वार्ड नंबर 9 के झोपड़ पट्टी अऊ ओकर ले जुरे यारपुर अम्बेडकर नगर मं 2,000 परिवार रहिथें, जऊन मन ले अधिकतर मजूर आंय अऊ इहाँ के बासिंदा मन ले अधिकतर नीतू के परिवार जइसने दू पीढ़ी ले इहाँ बसे हवंय. ये मन ले कतको परिवार बिहार के दीगर इलाका ले दसों बछर पहिली सहर आय रहिन अऊ इहाँ बस गीन.
यारपुर अंबेडकर नगर के माइलोगन मन बताथें के वो मन लंबा बखत ले सैनिटरी नैपकिन बऊरत रहिन, फेर महामारी सेती नऊकरी छूट जाय अऊ पइसा के दिक्कत सेती कतको अब घर मं बनाय कपड़ा के नैपकिन बऊरे लगे हवंय. अधिकतर माईलोगन मन, जऊन मन मोर ले गोठियाय सेती मन्दिर के परछी मं संकलाय रहिन, बताय लगथें के वो मन पखानाखोली जाय सकथें फेर ओकर हालत भारी खराब हवय. देखरेख अऊ मरम्मत नई होय के संगे संग रात मं अंजोर नई होय के दिक्कत हवय. पखानाखोली चौ बीसों घंटा खुले रहिथे, फेर अंधियार होय सेती उहाँ जाय मं बनेच अकन ला संकोच अऊ हिचक हवय.
38 बछर के प्रतिमा देवी बताथें, “वार्ड नंबर 9 के बस्ती मं रेल पटरी के वो पार बने पखाना ला छोड़ दूसर कऊनो पखाना नई ये.” प्रतिमा देवी मार्च 2020 मं इस्कूल बंद होय के पहिली तक, इस्कूल बस मं सहायिका के काम करत महिना मं 3,500 रूपिया कमा लेवत रहिन. तब ले अब तक ले वोला कऊनो काम नई मिल सके हवय. ओकर घरवाला एक ठन होटल मं रसोइय्या रहिस, फेर 2020 के आखिरी मं ओकर नऊकरी घलो चले गे.
अब ये जोड़ा यारपुर ले जवेइय्या माई सड़क मं, ठेला मं समोसा अऊ दीगर कलेवा बेंचके अपन जीविका चलावत हवंय. प्रतिमा बिहनिया चार बजे ले उठके रांधथे, खरीदी करथें अऊ दिन मं बेंचे के तियारी करथें, अऊ साफ-सफई करके परिवार के दूसर बेरा बर रांधथें. वो ह बताथें, हमन दस ले बारा हजार रूपिया नई कमावत हवन, जइसने के पहिली कमावत रहेन, येकरे सेती हमन ला भारी सोच-समझ के खरचा करे ला परथे.” प्रतिमा यारपुर के तऊन माईलोगन मन ले एक आंय जऊन ह अब सेनेटरी नेपकिन बिसोय नई सकत हवंय.
नीतू कालेज मं पढ़त हवय. ओकर ददा (जऊन ह दरूहा रहिस) के कुछेक बछर पहिली मऊत हो गे रहिस. ओकर दाई बस्ती ले डेढ़ कोस दूरिहा मं बोरिंग रोड के तीर के कुछेक घर मं रांधथे. येकर छोड़, साफ-सफई के छोट मोठ बूता करके वो ह महिना मं पांच ले छे हजार रूपिया कमा लेथे.
नीतू कहिथे, “बस्ती मं हमर तरफ के 8 ले 10 घर अइसने हवंय जेकर मन तीर खुद के पखाना हवंय, फेर, येकर छोड़ बाकी सब्बो पटरी धन कऊनो दीगर सार्वजनिक पखाना मं जाथें.” ये मं ओकर बुआ के घर घलो सामिल हवय, फेर ये पखाना के नाली खुल्ला परे हवंय अऊ कऊनो निस्तारी नाली ले नई जुड़े हवंय. वो ह कहिथे, “मोला सिरिफ रतिहा मं दिक्कत होते. फेर, अब मोला आदत पर गे हवय.”
रात मं जब नीतू पटरी मं फारिग होय ला जाथे तब वोला रेल के हारन के अवाज अऊ आय ले पहिली पटरी मं होय हलचल ला लेके चेत धरे ला रहिथे. वो ह कहिथे के बीते कुछेक बछर मं वोला उहाँ ले गुजरेइय्या रेल के टेम के अंदाजा हो गे हवय.
वो ह बताथे, “ये ह सुरच्छित नई ये, काश, मोला उहाँ जाय ला नई परतिस, फेर दूसर रद्दा इच नई ये? कतको नोनी मन अऊ माइलोगन मन पटरी के सबले जियादा अंधियार वाले जगा मं जाके सेनेटरी नेपकिन बदलथें. कभू-कभू अइसने लगथे के मरद मन हमन ला देखत हवंय.” आगू वो ह कहत जाथे के सफई करे घलो हमेसा नई होय पावय, फेर घर मं भरपूर पानी होथे, त वो हा अपन संग बाल्टी धर के आथे.
फेर, वो ककरो डहर ले देखे जाय के जइसने अंदेसा के बारे मं बताथे, फेर न त नीतू अऊ न दूसर जवान माइलोगन अऊ नोनी मन फारिग होय जाय बखत कऊनो जबरदस्ती होय के बात करथें. काय वो ह फारिग होय ला जावत अपन ला सुरच्छित गम करथे? नीतू जइसने, बाकी सब्बो कहिथें के वो मन ला अब येकर आदत हो गे हवय अऊ वो मन येला देखत जोड़ मं धन मंडली बनाके जाथें.
नीतू के दाई ह महामारी बखत कुछेक महिना तक ले सेनेटरी नेपकिन बिसोय ला बंद कर दे रहिस.नीतू बताथे, “मंय ओकर ले कहेंव के ये जरूरी आय. अब हमन बिसोथन. कभू-कभार कुछेक एनजीओ हमन ला सेनेटरी नेपकिन के पाकिट देथें.” फेर, ये बऊरे नेपकिन ला कइसने करन, ये अभू घलो एक ठन बड़े समस्या हवय. वो ह कहिथे, “बनेच अकन नोनी मन येला सार्वजनिक पखाना मं धन पटरी मं छोड़ के आथें, काबर ये ला कागन मं बांधके कूड़ादानी खोजे अब्बड़ अजीब लागथे.”
गर नीतू बखत मं कूड़ागाड़ी तक ले हबर जाथे, त अपन बऊरे सेनेटरी नेपकिन ला वो मं डार देथे धन वो ला फेंके सेती अम्बेडकर नगर झोपड़ पट्टी के दूसर छोर मं रखाय एक ठन बड़े अकन कूड़ादानी करा रेंगत जाथे. गर ओकर करा उहाँ तक ले जाय दस मिनट के बखत नई रहय, त वो ह वोला पटरी मं फेंक देथे.
यारपुर ले करीबन एक कोस दूरिहा, दक्खन-मध्य पटना मं बसे हज भवन के पाछू सगद्दी मस्जिद रोड ले कतको अध-पक्का मकान के लंबा कतार लगे हवय, जऊन ह खुल्ला नाली के दूनो तरफ बने हवय. इहाँ के बासिंदा घलो बहिर ले आय हवंय, जऊन मन ये सहर मं लंबा बखत ले रहत हवंय. ये मन ले कतको लोगन मन छुट्टी मं, बिहाव धन दीगर तिहार मं बेगुसराय, भागलपुर धन खगड़िया मं अपन परिवार करा चले जाथें.
18 बछर के पुष्पा कुमारी अइसने लोगन मन ले एक आय जऊन ह नाली के तरी किनारा मं रहिथे. वो ह कहिथे, इहां तक पानी भर जाथे. पुर के पानी हमर घर मन मं अऊ पखाना मं भर जाथे.” अपन कुल्हा मन मं हाथ रखके वो ह भारी बरसात बखत भरेइय्या पानी ला समझाथे.
करीबन अढई सो घर ले जियादा घर के बहिर मं पखाना बने हवय, जऊन ला परिवार मन नाली तीर मं बनवाय हवंय. पखाना ले निकरे रद्दी सीधा 2 मीटर ओसर अऊ खुल्ला नाली मं गिरथे, जिहां ले भारी तेज बदबू आथे.
21 बछर के सोनी कुमारी, जऊन ह इहाँ ले कुछेक घर के दुरिहा मं रहिथे, बताते के बरसात के महीनां मं कभू कभार जम्मो दिन गुजर जाथे अऊ पुर के पानी पखाना मं भरे रहिथे. वो मन करा पखाना ले पानी निकरे तक ले अगोरे ला छोड़ के कऊनो दूसर रद्दा नई बांचे हवय.
खगड़िया जिला के भूमिहीन परिवार के ओकर ददा, पटना नगर निगम मं संविदा सफाई करमचारी आंय.वो ह कचरागाड़ी चलाथें अऊ बड़े अकन कचरा सब्बा के संग कचरा संकेले गली मन मं फेरा लगाथें. सोनी बताथे, “वो ह सरा लॉकडाउन बखत बूता करिस. वो ला (अऊ ओकर टीम ला) मास्क अऊ सेनेटाइजर देके काम मं जाय ला कहे गीस.” सोनी बीए के दूसर बछर मं पढ़त हवय. ओकर दाई तीर के घर मं आया बाई आय. ओकर महिना के आमदनी 12,000 रूपिया हवय.
खुल्ला नाली ले सटे ओकर बस्ती के हरेक पखाना ककरो घर के आगू मं इच बने हवय, जऊन ला सिरिफ घर का लोगन मन बऊरथें. पुष्पा कहिथे, “हमर पखाना के हालत भारी खराब हवय, अऊ एक दिन स्लेब ह नरुवा मं गिर गे.” पुष्पा के दाई घरेलू महतारी आंय अऊ ददा मिस्त्री आंय अऊ रोजी मजूरी करथें, फेर कतको महिना ला वोला बूता-काम नई मिले हवय.
ये पखाना नान बक्सा बरोबर आंय, जऊन ह असबेस्टस धन टपरा ले बने हवय अऊ बांस के खंभा अऊ राजनितिक पार्टी के फेंके बेनर, लकरी अऊ ईंटा जइसने जिनिस के सहारा देके बनाय गे हवय. येकरे भीतरी फारिग होय सेती चीनी मिट्टी के बड़े अकन कटोरा बने हवय, जऊन मं अधिकतर टूटे, दाग धब्बा वाले हवंय, जऊन ह कुछेक मं ऊंच चबूतरा मं बनाय गे हवय. ये पखाना मं फेरका नई लगे हे अऊ ये ला खराब कपड़ा के परदा बनाके ओढ़ार करे गे हवय.
बस्ती के सुरु के घर के कुछेक मीटर दूरिहा मं, सगद्दी मस्जिद रोड के करीबन आखिर मं एक ठन सरकारी इस्कूल हवय. येकर इमारत के बहिर मं दू ठन पखाना हवंय, जे मं महामारी के सुरु ले (बीते साल मार्च 2020 ले) इस्कूल जइसने ताला लगे हवय.
बस्ती के बासिंदा मन तीर के सरकारी नल ले पानी धर के आथें, जऊन ह वो मन के नहाय के घलो जगा आय. कुछेक माईलोगन मन अपन घर के पाछू परदा के ओढ़ार अऊ कोंटा मं नोहाथें. बनेच अकन नोनी मन अऊ जवान माई लोगन मन अपन घर के बहिर फेरका धन सार्वजनिक नल के तीर मंडली बनाके पूरा कपड़ा पहिरे नोहाथें.
सोनी कहिथे, “हमन ले कुछेक माईलोगन अऊ नोनी मन अपन घर के पाछू कोंटा मं पानी लेके नहाय जाथन, उहां थोकन सुन्ना मिलथे.”
पुष्पा ह खुल्ला मं नहाय ला लेके कहिथे, “एडजेस्ट कर लेते हैं, फेर पानी धरके पखाना तक रेंगत जाय के छोड़ कऊनो चारा नई ये.” वो ह हांसत कहिथे, “सबला पता हवय के तंय काय करे ला जावत हस.”
येकर छोड़, पानी के दीगर जरिया के नांव मं कुछेक चापाकल धन हैंडपंप (बोरिंग) हवंय, जऊन ह बस्ती के अलग-अलग जगा मं लगे हवंय. इही पानी (बोरिंग अऊ नल) ले सब्बो घर मं खाय के चुरथे अऊ पिये के घलो काम आथे. एनजीओ के कर्यकर्ता अऊ इस्कूल के टीचर मन आथें अऊ इहाँ के लोगन मन ला सफ्फा पानी के सलाह देवत रहिथें, फेर नोनी मन बताथें कऊनो घलो इहाँ पानी नई उबालेंव.
अधिकतर नोनी मन सेनेटरी नेपकिन बऊरथें, अऊ बनेच कम अइसने होथें जऊन मन कपड़ा बऊरथें. फेर लॉकडाउन बखत दूकान ले नेपकिन बिसोय सेती भारी दिक्कत के सामना करे ला परिस. कतको नोनी मन बताथें के ओकर महतारी मन हमेसा पैड बिसो के लावत रहिन, फेर उमर होय माइलोगन मन खुदेच कपड़ा बऊरत रहिन.
अक्सर, बऊरे सेनेटरी नेपकिन खुल्ला नाली मं फेंक देय जाथे, जऊन ह हफ्ता दस दिन मं कागन धन पनपनी ले निकर के पानी मं तइरे लागथे. सोनी बताथे, “हमन ला [एनजीओ कार्यकर्ता] बताय गेय रहिस के पैड ला बढ़िया करके ढँक के नगर निगम के कचरा गाड़ी मं फेंकना हवय, फेर कभू-कभार एके पैड के संग चले मं, भले वो ह बने ढंकाय रहय, कचरा डब्बा मं फेंके मं भारी सरम आथे, काबर जम्मो मरद मन देखत रहिथें.”
इहाँ के सार्वजिनक भवन मं मोर ले गोठियाय सेती संकलाय नोनी मन हंसत कतको किसिम के किस्सा बताथें. पुष्पा सबले पूछथे, “सुरता हवय बीते बरसात मं हमन सरा दिन कुछु नई खाय रहेन, काबर के हमन ला पानी ले भरे पखाना मं झन जाय ला परय?”
सोनी बीए करे के बाद नऊकरी करे ला चाहत हवय. वो ह कहिथे, “येकरे सेती के, मोर दाई-ददा ला वो बूता करे ला झन परय जऊन ला वो मं अभी करत हवंय.” वो ह कहिथे वो मन के पहुंच सिच्छा, इलाज अऊ दीगर सुविधा तक ले हवय, फेर सफाई के दिक्कत सरलग वो मन के रोड़ा जइसने आय. “बस्ती मं पखाना, नोनी मन सेती सबले बड़े समस्या हवय.”
रिपोर्टर के डहर ले : मंय दीक्षा फ़ाउंडेशन ला ये लेख लिखे मं मदद करे अऊ जानकारी देय सेती आभार जतावत हवंव. फ़ाउंडेशन (यूएनएफ़पीए अऊ पटना म्यूनिसिपल कॉरपोरेशन के संग) पटना सहर के झोपड़ पट्टी बस्ती के माइलोगन अऊ लइका मन मं स्वच्छता अऊ दीगर मुद्दा मन ला लेके काम करथे.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय .
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
.
कोनो किहीं तभे पतियाबे अइसे अनभरोसी गोठ बात बने नोहय. अपन मन मा जेन आइस तेन कहिइया ला कोनो सुनथे के नइ सुनय तेला जनवाना जरूरी हावय. थोरकिन ऊपर नीचे कहुं होगे ततके मा सुनइया रिसिया जथे. ओखर रिसई घलो वाजिब माने गेहे. बिलोर के मजा लेवइया असन कतको झन ला हमू मन जान डरे हन तभो ले निभाव तो करनच परही न तेकरे सेती थोकिन देरी बाद फेर सामने वाला के मन ला टमरे बर बरपेल्ली गोठियाना चाही.
ये भी पढ़ें : छत्तीसगढ़ी विशेष – बने रमँज के देख धान तोला ठनकत मिलही
मन के भीतरी मा काए चलत हे तेला कोन जानही
रेंगे धरे अउ बांधे छादें के बेरा कतको होशियारी करइया इहां हाबे. चलन के सेती जानसुन के कलेचुप रेहे ला परथे. फेर कलेचुप रहइया ला कतका पीरा बियापत होही तेला वोही जानय. चार झन के झेल ला जेन कभू नइ सेहे राहय तेला कतको समझा ले तुरते तोला परिणाम नइ मिलय. अपने अपन सुनगुन सुनगुन करइया ला अपन तीर तार के लोगन ला समझना जरूरी हे नइते एकसरुवा मनखे जिनगी भर दुख पावत रइही अउ कोनो ला जानबा घलो नइ हो पाही. मन घलो अपने अपन चुरत चुरत गढ़ा जावत होही तभे तो हिजगा पारी के मारे कतको झन अपन शरीर रा चुरोवत रइथें. सबो के सेती अभी अउ तभी ला तियागे बिना मन ला मिलौना बनाना जरूरी हाबे अइसे बिचार के पनपना जरूरी हे तभे हमर सुरता घलो सुख के छइहां मा जुड़ावत मिलही.
Agniveer Recruitment 2022 Rally: अग्निवीर भर्ती रैली कल से इस राज्य में हो रही है शुरू, जानें इससे संबंधित तमाम डिटेल
आखिरकार पुलिस गिरफ्त में आ ही गया चिटफंड कंपनी का फ्रॉड डायरेक्टर, लोगों से की थी करोड़ों की ठगी
उप सचिव सौम्या की गिरफ्तारी पर भड़के छत्तीसगढ़ के सीएम, बघेल ने कहा- कार्रवाई राजनीति से प्रेरित
कौन बनेगा करोड़पति में नजर आएंगे छत्तीसगढ़ के चंदशेखर, बिग बी को सुनाएंगे नानी की कहानी, गिफ्ट करेंगे खास पेंटिंग
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
कोरबा: सड़कों पर मवेशी छोड़ने पर अब पशुपालकों पर लगेगा 1000 रुपये का जुर्माना
उमरा नक्सली मुठभेड़ स्थल से बरामद हुआ अमेरिकी ऑटोमेटिक कैलिबर रायफल, सेकेंड वर्ल्ड वॉर में हुआ था इस्तेमाल
Amazing: पूरा गांव ही बन गया थाना! इस पंचायत में किया यह काम तो लग जाएगा 50 हजार का जुर्माना
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
Chhattisgarh: बस्तर में खदान धंसी, 7 मजदूरों की मौत, कई ग्रामीण फंसे; राहत-बचाव काम जारी
छत्तीसगढ़ सीएम बघेल की उप सचिव सौम्या चौरसिया गिरफ्तार, 500 करोड़ की मनी लॉन्ड्रिंग का आरोप
एक दूसर के आसरा मा जीवन
हमर कोनो नइये अइसे कहिके कतको झन निरास होएला धर लेथें, ये बने बात नोहे. समाज मा आजो हमन जानथन सुख अउ दुख मा कइसे एक दूसर के समझदारी अपने आप पनप जथे. आंखी मा झलकत मया ला कोनो डोहरतिन तो कतका अच्छा हो जतिस. नजर भर देख लिस ततके मा आत्मा जुड़ा जथे. सगा बरोबर कोनो ला मान देवई हमर संस्कार मा बचपन ले समोये जाथे. धीरे धीरे सामाजिक आदमी अपनेच सेती अपन पहिचान बनाथे. कभू कभू अउ कहूं कहूं मनखे मन मा निराशा के भाव झलके लागथे ओतके बेरा ओला स्वयं प्रयास करके देखना चाही के ओकर पूछ परख करई कतको झन हें. जनवाए ला नइ परय तभो सबो जान डारथें. कलछहूं जिनगी भर अपन बेवहार ले लोगन के मन जीतना चाही. भगवान अइसे बेवस्था बना के छोड़ दे हाबे के सबो जनम बर तोर हिसाब मा का रइही तेला कोनो नइ जाने पावंय. अपन भीतरी मा तोला खुदे आभास होवत रइही अउ ते जान डरे होबे तभो ले थोरकुन सुख ला खोजे के सेती रद्दा ला छोड़ना नइ चाही. एक दूसर के बिना संसार नइ चलय. सबो झन सबो बुता ला नइ करे संकय. तभो ले जानत भर ले मदद करतेच रहना चाही.
मांग हाबे तभे तो समिलहा रहना हे
कहां रेहेन अउ आज कहां पहुंचगे हावन. आगू के रद्दा घलो हमन ला दिनमान सोचना हे. सोंचे ततके मा बिचार दउड़े लागथे. काम के परिनाम ला जानके हमन ला आगू के रद्दा ला नापना हे. एक दूसर मा कतको फरक दिखय वो अपन जगा हे. ओला फरक समझ के अपने अपने अपन मा झन राहन देवव. गुण के खान मा सबो के हिस्सा हावय. अपने अपन कोनो गुन समा जथे अइसे नइ होवय एमा अनुभव अउ देस काल परिस्थिति के बड़ा महत्तम होथे. एक ले सेक इहां विद्वान होईन अउ आने वाला समय मा होही घलो. एक जगा ले दूसर जगा मा आना जाना सबो दिन ले होवत आवत हे. कतको जुलमी घलो आइन. आज जुलमी के नाम लेवइया नइये. जेन सत के रद्दा चिनहारी कराइन तेन आज सुरता मा हावंय .
मनभेद झन होवय एमा नकसान जादा होथे
चारझन के सेती नियाव हा नियाव धरे असन जनाथे. पुरत भर ले सबो जिनिस ला मिल बांट के बउरना हमर पुरखा सिखोवत आइन. आज हमरो जिम्मेदारी बाढ़ गेहे हमूमन मिल बांट के राहन. चल दिही ततके मा का होजही. चलना थोकिन हमी एक कदम पाछू होजन अइसे सोंच बनाना चाही. अतका बड़ पृथ्वी तेमा अतका देश अउ देश मा रहइया जीव. देखबे सोंचबे ते भारी अचंभा लागथे. सबो अपन अपन सेती जीयत खावत चलत हें. सबले जादा मनखे मा भेद झन होवय. सबो मिल के अपन योग्यता ला सिध करके चलंय अउ चलावंय. इही आज के मांग हे. (लेखक साहित्यकार हैं और ये उनके निजी विचार हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarh New


text:
कल्लियास्सेरी के तीर बने पारस्सिनी कड़ावु एक ठन अनोखा मन्दिर आय. ये ह सब्बो जात मन बर हमेसा खुले रहिथे. इहाँ के पुजेरी पिछड़ा समाज ले आय. एकर देंवता, मुथप्पन ला 'ग़रीब मन के भगवान' खे जाथे. परसाद मं ताड़ी अऊ गोस चढ़ाय जाथे. कतको मन्दिर मं कांसा ले बने कुकुर मन ला उहाँ रखे गे मूर्ति मन मं गिनती नई करे जाय. फेर, केरल के कन्नूर ज़िला मं बने ये मंदिर मं अइसने करे जाथे काबर के मुथप्पन ह सिकारी मन के भगवान आंय.
1930 के दशक मं, मुथप्पन सिकार के घलो देंवता रहिस. खासकर के वामदल के तऊन राष्ट्रवादी अऊ कम्युनिस्ट मन बर जेन मन अंगरेज मन ले लुकावत फिरत रहिन. केपीआर रायरप्पन बताथे, “इहाँ के जनमि मन (जमींदार मन) के खिलाफ लड़ई मं ये मन्दिर ह हमर संग हाथ मिलाय रहिस.” वो ह ये पूरा इलाका मं 1947 अऊ ओकर बाद लड़ेईय्या जम्मो लड़ई मं सक्रिय रहिस. अजादी के लड़ई बखत वाममोर्चा के जियादा करके बड़े नेता मन कभू न कभू ये मंदिर मं जरुर सरन लेय रहिन.
नास्तिक अऊ आस्तिक के ये अनोखा गठबंधन के अधार तर्क ले भरे रहिस. जात के अधार ले दूनो मं भीतर तक ले नाता गोता रहिस, दूनो ऊँचा जात के अतियाचार के खिलाफ रहिन. दूनो ला जमींदार के दुस्मनी के सामना करे ला परत रहिस. अऊ वो जमाना के जोरदार राष्ट्रीय माहोल मं, हरेक मइनखे अंगरेज मन के खिलाफ रहिस.
रायरप्पन बताथे, ''इहां के एक ठन बड़े जनमी ये मंदिर ला हड़पे ला चाहत रहिस. मंदिर के मोटा आमदनी ऊपर ओकर खराब नजर रहिस.'' एकर ऊपर असानी ले बिस्वास करे जा सकत हवय. मुथप्पन मंदिर मं आज घलो रोज के 4,000 लोगन मन अऊ 6,000 लोगन मन ला हफ़्ता के आख़िर के दिन मं खवाय जाथे. वो ह ये इलाका के जम्मो स्कूल के लईका मन ला रोज के खवाथे.
मंदिर ह 30 अऊ 40 के दसक मं वो मन ला सरन दे के एक ठन बड़े खतरा ला मोल लेय रहिस. फेर. कल्लियास्सेरी अऊ ओकर परोसी मन अनोखा आंय. वो मन के राजनीतिक समझबूझ बनेच लंबा बखत के आय. जइसने के, पप्पिनेस्सेरी के कपड़ा मिल ला हिच ले लव, जिहां तीर-तखार के गाँव के लोगन मन बूता करत रहिन. इहाँ 40 के दसक मं अंगरेज मन संग लंबा लड़ई चले रहिस. 1946 मं होय एक ठन हड़ताल त 100 दिन तक ले चले रहिस. ये हा तब होय रहिस, जब केरल के ये गाँव के लोगन मन बॉम्बे मं रॉयल इंडियन नेवी के विद्रोह ला अपन समर्थन देवत इहाँ हड़ताल कर देय रहिन.
81 बछर के पायनदन यशोदा कहिथे, ”ये इलाका मं एक बछर तक ले धारा 144 (प्रतिबंधात्मक आदेश) लागू रहिस. एकरे बाद घलो हमन मन सक्रिय रहेन.” 30 के दसक अऊ ओकर बाद यशोदा हा गुरूजी मन के वो आन्दोलन के अगुवा बनगे जेन ह मालाबार के राजनीति मं महत्तम भूमिका निभाय रहिस.
अइसने का चीज आय जेन ह इहाँ के लड़ई ला दूसर जगा के लड़ई ले अलग करथे? यशोदा ह कहिथे, ''हमन संगठित रहेन,हमन राजनीतिक तरीका ले काम करेन. हमर ध्येय साफ रहिस. लोगन मन जागरूक रहिन अऊ आंदोलन मं भरपूर हिस्सा लेवत रहिन. हमन रास्ट्रीय आंदोलन मं सामिल रहेन. हमन समाज के सुधार अऊ जात विरोधी अभियान चलाय रहेन. एला छोड़ के, जमीन ला लेके लड़ई घलो चलत रहिस, सब्बो एक दूसर ले जुरे रहिस.''
कल्लियास्सेरी अऊ एकर परोसी गांव मन अपन अजादी के 50 बछर के अच्छा उपयोग करिन हवंय. इहां करीब सौ फीसदी साक्षरता हवय अऊ हरेक लईका इस्कूल जाथे. कुछेक दूसर चीज मन घलो इहाँ अइसन हवय जेन ला पश्चिम के समाज ले तऊले जा सकत हवय. यशोदा ये सब ला संगठित सार्वजनिक राजनीतिक गतिविधि के नतीजा मानथे.
फेर, ये कुछु जियादा नई होगे? ख़ासकरके संगठित राजनीतिक आंदोलन मन के भूमिका? आखिर, केरल मं त पहिली लेच साक्षरता दर ऊंचा रहिस. यशोदा, जेन ह अपन तालुका के पहिली महिला टीचर रहिस, एकर ले इंकार कर देथे. ''1930 के दसक मं, मालाबार मं साक्षरता दर 8 फीसदी के क़रीब रहिस. त्रावणकोर मं ये हा 40 फीसदी रहिस. हमन ये सफलता असल मं अपन प्रयास मन ले हासिल करे हवन.''
ये लिहाज ले देखे जाय त, मालाबार भारत के अनोखा ममला आय. असल मं क्षेत्रीय अंतर थोकन बखत मं होइस हवय. त्रावणकोर अऊ कोचीन मं त ये अंतर ह दूसर मायना मं घलो रहिस. रायरप्पन कहिथे, ''हमर संगठित राजनीतिक गतिविधि ले ये बदलाव आय हवय. 1950 अऊ 60 के दसक मन मं भूमि सुधार ला लेके जेन आंदोलन होईस तेन ह जात समेत कतको ढांचा मन ला उखाड़ के फेंक दिस.” सिच्छा अऊ स्वास्थ्य सुविधा मन तेजी ले सुधरिस. वर्ष 1928 मं, कल्लियास्सेरी मं सिरिफ दु कोरी चार परिवार मन करा 43 फीसदी जमीन रहिस. आज, सिरिफ 13 परिवार करा पांच एकड़ ले जियादा जमीन हवय. एकर छोड़, जम्मो जमीन मं वो मन के हिस्सा सिरिफ छह फीसदी हवय.
कल्लियास्सेरी के बासिंदा मन के खवई-पियई मं घलो बनेच सुधार होईस हवय. इहाँ गोरस अऊ गोस के बिक्री बाढ़ गे हवय. अऊ इहाँ के मजूर मरद अऊ माई लोगन मन के पहनावा ला देखके तंय ये नई कहे सकस के ये मजूर आंय.
1980 के दसक मं राज मं चलय अब्बड़ साक्षरता अभियान ले अऊ घलो फायदा होईस. केरल सस्त्र साहित्य परिषद जइसे संगठन मन के कोसिस ले नवा रद्दा बनिस. ये सब मन के एक दूसर ले जुरे रहय ले, जइसे के वो हा पहिली ले घलो रहिस, इलाका के राजनीतिक परंपरा मन ला मजबूत अधार दिस. मालाबार, कल्लियास्सेरी समेत, दूसर मायन मं घलो पहल करेइय्या इलाका साबित होईस.
कन्नूर के कृष्णा मेनन कॉलेज के प्रोफेसर मोहन दास बताथें, ''कल्लियास्सेरी 30 अऊ 40 के दसक के आखिर मं अपन अनुभव के समे ले गुज़रत रहिस. इहां उत्पादक अऊ उपभोक्ता सहकारिता के सुरवात होईस. ये सब के कारन उचित मूल्य वाले दुकान मन बर ताकत मिलिस, जेन हा बनेच बखत मं खुलिन.''
'ये सब अकाल अऊ भुखमरी के बखत होईस. किसान मन के अनाज उपर जनमि मन के मांग बढ़त जावत रहिस. सायद जनमि मन ला खुदेच अंगरेज डहर ले ये मामला मं दुवाब के सामना करे ला परत रहिस. पहिली, अकाल के बखत किसान मन ले कमती अनाज वसूले जावत रहिस. फेर 40 के दसक मं ये रिवाज खतम हो गे.''
दिसंबर 1946 मं एक ठन बड़े बिपदा आईस. रिटायर गुरूजी अग्नि शर्मन नम्बूदरी ह बताथे, ” जनमी मन जब करीवेल्लोर गांव मं अनाज ऊपर कब्ज़ा करे के कोसिस करिन, त ऊहाँ के लोगन मन एकर खिलाफ आ गिन, येही बखत ऊहाँ गोली चल गे, जे मं 2 लोगन मन मारे गिन. उहाँ दहसत बगर के रहिस, फेर ये हा जनमी मन के खिलाफ बने चिंगारी ला सुलगा दिस. एकरे सेती इहाँ भूमि-सुधार आंदोलन सफल होईस.
ये बखत, कल्लियास्सेरी के सफलता के संगे संग भयानक समस्या मन घलो हवंय. रायरप्पन कहिथे, ”खेती खराब हो गे हवय, उपज कमती होवत हवय. खेत मं बूता करेइय्या बनिहार मन ला काम कमती मिलत हवय.”
मोहन दास के मुताबिक, ”धान के खेत मं घर बनाय ले अऊ नगदी फसल बदले ले भरी तबाही होय हवय.जईसे, जनमी के एक ठन बड़े खेत ला लेवव. कल्लियास्सेरी के करीब 50 फीसदी धान येहीच खेत मन मं उपजत रहिस. अब ये मं घर अऊ नगदी फसल के उपज होथे. ये तबाही ला लेके लोगन मन मं जागरूकता बढ़त हवय, फेर हमर बनेच नुकसान पहिली ले होय चुके हवय.”
बेरोज़गारी बगर गे हवय. अऊ कामकाज मं माई लोगन मन के हिस्सेदारी के दर, जइसे के एक ठन अध्ययन ले पता चलथे, मरद मन के मुकाबला मं आधा ले घलो कमती हवय. मजूर मन के करीब 50 फीसदी माईलोगन मन बेरोज़गार हवंय. जियादा करके माईलोगन मन कम कुशलता वाले बूता ला करथें, अऊ ये मं घलो मरद मन ले कमती कमा पाथें.
ये ह एक ठन बड़खा समस्या आय. फेर एकर बाद घलो इहाँ कोनो किसिम के निरासा नई दिखय. हमन केरल के पंचइती राज ला देखन गुनन त, कल्लियास्सेरी ह आदर्श पंचइत आय. राज के 900 ले जियादा पंचइत जइसने, ये ह घलो अपन खुदेच के बिकास के तियारी करे हवय. एला इहाँ के बासिंदा मन ले जुटाय आंकड़ा के अधार ले तियार करे गे हवय. जियादा करके लोगन मन इहाँ के संसाधन उपर अऊ मजूरी मं आसरित हवंय. रायरप्पन बताथे, "इहां के लोगन मन दिगर काम-बूता ला छोड़ ये पंचइत मं 13 कोस लंबा सड़क घलो बनाईन हवंय."
ग्रामसभा के बईठका मं अब्बड़ अकन लोगन मन आथें अऊ खुल के अपन बिचार ला रखथें. अऊ करीबन 1200 स्वयंसेवक मन के सेना ह कल्लियास्सेरी ला एक ठन नवा जगा मं रख दीन हवंय. ये ह देस के पहिली पंचईत रहिस जेन ह पीपल्स रिसोर्स मैपिंग कार्यक्रम ला अपनाईस. गाँव के प्राकृतिक अऊ मानव संसाधन ले जुरे हालत के सही हाल लोगन मन ले बहिर आइस, जे मं बहिर ले आय विशेषज्ञ मन वो मन के सहायता करिन. गाँव के प्लान मं ये घलो सामिल हवय के ये परियोजना मन के पर्यावरन ऊपर का असर हो सकत हवय.
रिटायर लोगन मन - जेन मं इंजीनियर, सरकारी अफसर के 'स्वैच्छिक तकनीकी टुकड़ी' (वीटीसी) ये परियोजना मन के देखरेख करथे. ये बखत पूरा राज मं वीटीसी सदस्य मन 5,000 हजार ले जियादा हवंय.
चुनौती मन बड़े बड़े हवंय, अऊ गाँव के जियादा समस्या मं के जरी हा एकर सरहद ले बहिर ताल ले बगरे हवय. फेर कल्लियास्सेरी ला अपन ऊपर पूरा भरोसा हावय. जइसे के रायरप्पन कहिथें, ''हमन लड़े ला कभू नई छोड़ेन.''
1947 के बाद घलो नई.
ये कहिनी ह सबले पहिली टाइम्स ऑफ़ इंडिया के 29 अगस्त, 1997 के अंक मं प्रकासित होईस.
तस्वीरें:
पी साईनाथ
ये कड़ी के अऊ कहिनी मन ला पढ़व :
जब 'सालिहान' ह अंगरेज मन ले मचाईस रार
अजादी मं पनीमारा के पइदल सिपाही – 1
अजादी मं पनीमारा के पइदल सिपाही – 2
शेरपुर: बड़े बलिदान के नानकन सुरता
गोदावरी: पुलिस ल अभिन ले रार मचाय के अगोरा हवय
सोनाखान: जब वीर नारायण दू पईंत मरिस
अनुवाद: निर्मल कुमार साहू


text:
कवर्धा। भोरमदेव म बुधवार ले 2 दिवसीय भोरमदेव महोत्सव के सुभारंभ होइस। जेमा कई मंत्री समेत बड़े नेता मन घलो सामिल होइन। आप मन ल बता दन कि महोत्सव के पहिली दिन कथक रॉकर्स के संग शिव-तांडव के प्रस्तुति के लोगन मन आंनद उठाइन। उहें महोत्सव म आंचलिक कलाकार मन ल मंच नइ मिले ले ओमन म खासा नाराजगी दिखई दिस, संग ही पाछु बछर के अपेक्षा ये बछर भोरमदेव महोत्सव म लोगन मन के कम भीड़ देखे बर मिलिस। महोत्सव के समापन गुरूवार के होही। जेखर मुख्य अतिथि पर्यटन व सहकारिता मंत्री दयालदास बघेल हवय।
बेमेतरा म लोक सुराज के आवेदन मन के निराकरन सुरु
बेमेतरा म लोक सुराज के अंतर्गत सिकायत बर आए आवेदन मन के निराकरन सुरु हो गे हे। जेकर अंतर्गत जिला प्रसासान नियोजित कार्यक्रम के अनुसार गांव म सिविर लगाके समस्या के निराकरन करे जात हें। ये कड़ी म पाहंदा गांव के सिविर म पहुंचे कलेक्टर कार्तिकेय गोयल ह लोगन मन के समस्या के समाधान करिस, अऊ लोगन मन ल हितग्राही मूलक योजना के अंतर्गत सामग्री के बितरन घलो करिस।
नान घोटाला के सीबीआई जांच याचिका के सुनवाई 4 अप्रैल तक
बिलासपुर। हाई कोर्ट ह नान घोटाला के सीबीआई जांच कराए के मांग ल लेके दाखिल याचिका उपर सुनवाई 4 अप्रैल तक बढ़ा दे हे। याचिकाकर्ता के अधिवक्ता ह मामला म एसीबी के बिसेस कोर्ट म ट्रायल सुरु होए अऊ याचिका के तीन बछर ले लंबित होए के चलत अंतिम बहस पूरा करे के निवेदन करिस। आप मन ल बता दन कि 2014 म छत्तीसगढ़ राज्य नागरिक आपूर्ति निगम म चाउर, नून परिवहन म घोटाला होए के एसीबी ले सिकायत करे गे हे। जेकर ले नान के 27 अधिकारी अऊ कर्मचारी मन के ठिकाना उपर छापा मारे गिस। उहें अधिकारी मन करा ले 3 करोड़ 63 लाख रुपिया जब्त कर गे रिहिस। कोर्ट ह सुनवाई करत मामला के तारीख 4 अप्रैल सुनिस्चित करे हे।
बागनदी बन क्षेत्र के जंगल म अचानक भीसन आगि
राजनांदगांव। रास्ट्रीय राजमार्ग ले लगे बागनदी बन क्षेत्र के जंगल म अचानक भीसन आगि लगे ले दू सौ हेक्टेयर ले जादा के जंगल जलके खाक हो गिस। असल म बुधवार रतिया बन परिक्षेत्र म अज्ञात कारन ले भीसन आगि लग गिस। देखत ही देखत आगि पूरा जंगल म फइल गिस। उहें बन अमला ल ये आगजनी के घटना के भनक तक नइ मिलिस। रतिया बन बिभाग के अधिकारी ,कर्मचारी मउका ले गायब रिहिन। उहें ये जंगल म आगजनी के घटना ले जंगल म मौजूद करोड़ो के पेड़-पौधा जलके खाक हो गिस हे। आप मन ल बता दन कि एकर ले पहिली घलो ये जंगल म आगजनी के कई घटना हो चुके हे।
… कचरा फेंकिस लइका ह, महापौर ह ओकर ले उठक बइठक लगवाइस
रायपुर। महापौर प्रमोद दुबे ओ बेरा नाराज हो गिस, जब एक लइका ल सड़क उपर कचरा फेंकत देखिस। असल म महापौर स्टेसन रोड के डहार निकले रिहिस, तभे एक लड़का सड़क उपर कचरा फेंकत दिखिस। ओकर उपर महापौर ल अतका गुस्सा आइस, कि ओला ओहा तुरतेच दंड दे दिस, दंड म महापौर ह ओकर ले उठक बइठक लगवाइस।
कवर्धा। भोरमदेव म बुधवार ले 2 दिवसीय भोरमदेव महोत्सव के सुभारंभ होइस। जेमा कई मंत्री समेत बड़े नेता मन घलो सामिल होइन। आप मन ल बता दन कि महोत्सव के पहिली दिन कथक रॉकर्स के संग शिव-तांडव के प्रस्तुति के लोगन मन आंनद उठाइन। उहें महोत्सव म आंचलिक कलाकार मन ल मंच नइ मिले ले ओमन म खासा नाराजगी दिखई दिस, संग ही पाछु बछर के अपेक्षा ये बछर भोरमदेव महोत्सव म लोगन मन के कम भीड़ देखे बर मिलिस। महोत्सव के समापन गुरूवार के होही। जेखर मुख्य अतिथि पर्यटन व सहकारिता मंत्री दयालदास बघेल हवय।


text:
नवनीत शुक्ला @ जय जोहार
मुंगेली. ग्राम रोहराखुर्द निवासी 5 साल के मासूम दीपक पिता विश्वनाथ ल सांप ह डस दिस जेखर बाद ओखर मौत हो गे। बताए जात हे कि लईका अपन घर के परछी म सूते रिहिस उही दरी रात करीब 2 बजे जहरीला सांप ह आ के डस दिस। परिवार वाला मन आनन फानन म ओला रात साढ़े तीन बजे जिला अस्पताल मुंगेली पहुंचईस लेकिन ओला नई बचाए जा सकिस।
हर सबसे बड़े विडम्बना ये हे कि ग्रामीण क्षेत्र म आज भी झाड़फूंक करईया मन के बोलबाला हे। ऐखर सती साँप, बिछु, काटे वाला मन पहिली अस्पताल न जा के अइसन मन के शरण म जाथे। अउ ईलाज पानी के अभाव म अधिकतर लोगन ल अपन जान गवाय बर पड़थे। ये आज के बैज्ञानिक युग के सबले दुखदाई पहलू हरे।


text:
रायपुर। चुनाव सिर म हे , पार्टी सत्ता ले तीन बार ले दूर हे लेकिन नेता हे कि मनमुटाव ले बाज नइ आवत हे। कांग्रेस कार्यालय म आज अइसने डरमा देखे बर मिलिस। कांग्रेस भवन म दल के कार्यकारी अध्यक्ष शिव डहेरिया अउ रामदयाल उईके के प्रेस कॉन्फ्रेन्स रहिस हे लेकिन उही बखत म सांसद छाया वर्मा पीसी लेवक रहिन हे। ये मुद्दा ल लेके शैलेश नीतिन त्रिवेदी अउ शिव डाहरिया के बीच जमकर सब्द मन के बाण चलिस।
कांग्रेस भवन म सुकरवार के जबरदस्त तनातनी देखे बर मलिस हे। ये तनातनी कार्यकारी अध्यक्ष रामदयाल उइके, शिव डाहरिया व शिशुपाल शोरी अउ मीडिया विभाग के चेयरमेन शैलेश नीतिन त्रिवेदी के बीच होइस हे । ये माजरा पत्रवार्ता के ठीक पहिली देखे बर मलिस हे। सूत्र मन के मुताबिक शैलेश नीतिन त्रिवेदी, शिव डाहरिया के बीच जमकर विवाद होइस । नेता मन अतका नाराज होगे कि उमन इहा तक कह दिस कि अब जम्मो पत्रवार्ता शैलेश नीतिन ही कर लीही, हमन के जरुरत नइए। गुरुवार के कांग्रेस ह सूचना दीस कि सुकरवार के दोपहर 12.30 बजे कार्यकारी अध्यक्ष समेत विभिन्न कांग्रेसी प्रेस कांफ्रेस लेही। सुकरवार के सबों नेता कांग्रेस भवन पहुँचे रिहिन हे, ठीक पत्रवार्ता के पहिली शैलेश अउ शिव डाहरिया व रामदयाल उइके म अचानक बहस सुरु होगिस।
हालांकि बहस ह उग्र रुप नइ लिस अउ अंदरुनी गलतफहमी के वजह ले बातचीत होवत रहिन हे। लेकिन इही बहस के वजह ले पत्रवार्ता ल रद्द करना पड़िस। ये संबंध म तत्काल शैलेश नीतिन त्रिवेदी ह कहिन कि कोनो तरह के बहस नइ होय हे । बस चरचा होवत रिहिस हे । उमन पत्रवार्ता रद्द् होय म मीडिया ले क्षमा याचना करिस हे। कार्यकारी अध्यक्ष शिव कुमार डाहरिया, राम दयाल उइके अउ शिशुपाल शोरी विवाद के बाद सोझे सरकिट हाउस चले गिन अउ उमन कह दिस कि कोनो तरह के पत्रवार्ता अब केवल शैलेश जी ही लेंही। एससी-एसटी के मुद्दा म भी सबो बात अब उही करही।
>


text:
[ad_1]
साल पुट अंकाल ह खेती ल बने ढंग ले न नींदन कोड़न देवय न माईलोगन ल चिक्कन के कोरन गाथन देवय. छत्तीसगढ़ के आर्थिक दशा के बिगड़े के मूल कारन छै महीना किसानी मन बर किसानी अउ बाकी के छै महीना ठेलहा किंदर के खवई हरे. किसान मन बर किसानी ह नांगर ले तुतारी गरु हो गे हे. कम उत्पादन म बढ़िया सेहत अउ उच्च शिक्षा के सपना देखई ह मृग मरिचका कस हरे. पूंजी रही तभे त रुंजी ल बजाबे. नही ते मन ल मार के टुकुर-टुकुर निहारत रहा.
छत्तीसगढ़ के ७५ प्रतिशत किसान अशिक्षित हे ८॰ प्रतिशत किसान जुन्ना ढंग ले खेती करत हे. मान ले कोनो ठउंका फदके किसानी म एकाद ठन बइला नही ते भंइसा मरगे ताहन तो फेर किसान मन बर दुब्बर ले दू असाढ़ होगे. जय हरी हो जथे किसानी ह. करजा-बवड़ी ले उबरत दू-चार साल पूर जथे. मजबूरी के फायदा सेठ साहुकार मन उचाथे. माईलोगन के अइठी ह घलो गिरवी धरा जाथे भूखमर्री के दोंदर म. जब किसान के घर नवा बिहान नइ होही त फेर बारी के चिरइया ह कइसे फूलही.
जेठ म आमा के अथान ह हड़िया म मजा लेथे. कुर के नाव लेवत मुहु ह पन्छा जथे. किसानी बूता बर किसान साबर, हंसिया, रापा, बछला, पटासी, गिरमीट आदि के बेवस्था करथे. नांगर, कोप्पर, दतारी, तुतारी, कुदारी, जुड़ा, जोतार, नाहना, कलारी, दौरी, खुमरी, मोरा के जोरा करथे. बीते साल के सन पटवा ल नदिया तरिया म सरो के सुखोए ताहन पूरा ल नीछ के सकेल लेथे. सन ल ढेरा म आंट के डोरी बनाथे जेला सन डोरी के नाव ले जानथन. पटवा के ल पटवा डोरी के नाव ले जानथन. सन डोरी ले कांछड़ा गेरुवा अउ डोर बनाथन. कांसी अउ बगई ल कुटेला म कुचर के नरम कर के पानी म भिंगो देथे.
भिंगोए के बाद सुमा डोरी बना के आंट देथे जउन ह खटिया गांथे के काम आथे. कमचील के उपर राहेर काड़ी म कोदो पेरा ल मोठ के बिछा के राहेर काड़ी म दबा दे ताहन कमचील के सहारा बांध के खइरपा तैयार कर लेथे जउन ह बरसात म दिवाल ल बचाए के काम आथे. आगु जमाना घरो-घर ढेकी मुसर पातेव जउन आज नंदागे हे. धान कुटे बर ढेकी मुसर ल घलो मरम्मत कर लेवय. खातु पाले के पहिली माईलोगन मन खेत के कांटा खूंटी ल बीन लेथे. कांटा खूटी बिनाए के बाद घुरवा के कम्पोस्ट खातु ल खेत म हुंड़ी-हुंड़ी मड़ा के चाल देथे. तभे तो सियान मन कहथे खातु परे तो खेती रे भाई नही ते नदिया के रेती कस ताय. पहिली समे म घुरवा के खातु ले अनाज भले कम होवय फेर ओ अनाज ह पुस्टईक राहय. फसल म बीमारी कम लगे. यूरिया अउ ग्रोमोर कस कतको रसायनिक खाद के अवतरे ले उत्पादन ह तो मनमाड़े बाढ़िस फेर पौष्टिकता ह सिरागे. तेखरे सेती तो तन अउ मन म आनी बानी के बीमारी ह बसेरा कर ले हे. चउमास खातिर नून तेल के जोरा करथे. पहिली पानी के परते भार कोठार के पैरावट ल घर के पठउंव्हा म जोरथे अउ आगी बूगी बर छेना लकड़ी ल चउमास बर सकेल के राखथे. ताकि बरसात म कोनो किसम के तकलीफ झन होय. बांवत बर कोठी ल फोर के नवा झेंझरी म बीज जोर के खेत लेगथे. हुम-धूप दे के बांवत के सुरुआत करथे-
चल चल ग किसान
बोए ल चलव धान असाढ़ आगे
जेठ बैसाख टेप भारी धूप
अकरस के नांगर तपो डरे चाम
अब कड़कत हे बिजुरी
ले ले तोर नाम असाढ़ आगे-
छत्तीसगढ़ म खरिफ अउ रबी फसल दोनो होथे. खरिफ फसल म धान, जोंझरा, उरीद, मड़िया, राहेर, तिली, कोदो रबी फसल म गहूं, चना, अरसी, मसूर आदि. रबी फसल जिंहा पानी के भरपूर साधन हे जहां आई.आर. ३६ धान के पैदावारी घलो लेथे. छत्तीसगढ़ म प्रमुख रुप ले कन्हार मटासी, गोट्टा आउ भर्री जमीन हे. जेमा धान बर कन्हार माटी ल सबले उत्तम माने गे हे. धान ह घलो दू किसम के होथे. जउन धान ह कातिक म लुआथे ओला हरहुना अउ अग्घन पुस म लुआथे ओला माई धान कहिथन. ओइसे तो क्षेत्र के मुताबिक अलग-अलग धान ह प्रचलित हे जउन ह उहांके भूईया उपर निर्भर हे. हरहुना म परेवा बेंदरा, अजान कस कतको धान हे अउ माई म दूबराज, मासूरी, सफरी ह छत्तीसगढ़ भर चलन म हे. ओइसे तो बांवत ल किसान ह असाढ़ म करथे मान ले कोनो कारन ले चुकगे त फेर ओखर हालत ह डार ले चूके बेंदरा कस दनाक ले गीर जथे. जउन ह योजना बना के किसानी करथे ओहा सफल कृषक कहाथे.
किसान मन के अइसे मानना है कि चित्रा नक्षत्र म गहूं अउ आर्दा म धान बोए ले बीमारी कम सपड़ाथे. न ही घाम ले फसल नष्ट होवय तभे तो धान गहूं के मूल मंत्र हे- चित्रा गहूं, आर्दा धान ओखर सेंदरी न एखर घाम. धान बोनी के कतको विधि हे जइसे खुर्रा बोनी बर किसान मांघ फागुन म अकरस पानी के ताक म रहिथे. कउनो पानी गिरगे ताहन पाग के आते भर खेत ल दू परत ले हांत दून जोत डरथे. ताहन चइत म घुरुवा के खातु ल लेग के बगरा देथे. खातु ल मेले खातिर बइसाख म एक परत अउ जोत देथे. जेठ म पानी आए के आघु धान सींच के नांगर चा देथे. सुक्खा बोंवई के सेती अइसन बोनी ल खुरा्र बोनी के नाव ले जाने जाथे. कतको किसान भाई मन पानी गीरे के बाद बांवत कर के उप्पर ले दतारी चला देथे जेन ल बतरकी बोनी घलो कहिथन. असाढ़ के महीना खेत म पानी रोक के तीन घांव गहद के जोते के बाद खेत ल मता देथे. बीजहा धान ल मइरका म राख के रात भर भिंजो देथे. भिंजे के बाद धान ल निकाल के पाना पतई म राख के चैबीस घंटा के बाद जुगुर-जागर करत धान ल खेत म सींच देथे इही ल लेई बोनी के नाव ले जानथन. थरहा बोनी जेन ल रोपा कहिथन पानी के सुविधा वाले जघा म जादा चलन हे. आधा असाढ़ के आसपास पानी भर के खेत ल मताए बर परथे. मता के कोप्पर रेंगा दे. उतरती जेठ म डारे थरहा ह तब तक लगाए के लइक हो जथे. सुपर फास्फेट अऊ ग्रोमोर खातु ल सींच के रोपा लगाथे. थरहा ल खेत म रोपथे तेखरे सेती रोपा कहिथन. रोपा लगावत जब माईलोगन ददरिया झोरथे. तब तो कोनो दुख पीरा के सुध घलो नइ राहय. कइसे दिन बुलक जाथे पता नइ चलय. आठ-पंदरा दिन बाद युरिया छीत दे ताहन का पूछबे धान ह बढ़िया हरिया जाथे. बत्तर अउ लेई बोनी के आखरी बूता सावन भादो म बियासे के संग निपटथे. एक दु घांव जोते के बाद कोप्पर चलाए जाथे.
आठ दिन बाद रेजा कुली मन धनहा के सांवा, बदउर अउ करगा कस कतको बन ल नींद के मुरकेट के खेत म गड़िया दे ले वहू ह खातु के काम करथे. अतेक तइयारी अउ हिसाब-किताब के बाद प्रकृति करा झूके ल पर जथे. कतको साल बादर ह टुंहू देखा देथे. फेर पानी गिरे के नाव नइ लेवय. इही दुख ल भोगत हरि ठाकुर लिखथे-
“यह तब हमारे संज्ञान में आया था।
मोर अंगना म बरस रे बादर..
नदिया नरवा सुक्खा परगे.
रुख राई के पाना झरगे. .
धरती के सिंगार उझरगे.
धुर्रा के सब राख बगरगे..
परे करेज कल किथना म.
तैं खोजत हस पूजा आदर..’’
हरियर खेती गाभिन गाय, जभे खाय तभे पतियाय. काबर के फसल ल पकत ले कतको बीमारी के सामना करे बर परथे. बेलिया अउ सोमना एक किसम के बन हरे जेन ह फसल ल चैपट कर देथे. गंगई ह तो धान के बाली ल निकलन नइ देवय. पौधा म जहां पंड़री अउ कबरी होय ल धर लीस ताहन जान डर धान ल बंकी बीमारी ह लग गे हे. धान ह बाढे बर बिसर के गले ल धर लेथे. ए दुनो बीमारी ह ठउंका भादो म अपन रोस देखाथे. माहू बीमारी लगे ले होय हुआय धान के करम फूट जथे. काबर के बाली निकले बर तो निकलथे फेर ओमा दूध नइ भरावय. जब दूध नइ भराही त फेर दाना कहां ले परही. जतका बन जथे ओतका बीमारी के निदान करथे. आखरी दम तक किसान हिम्मत नइ हारय. आसा म तन मन अउ धन ल किसानी म सोपरित कर देथे. किसान मन बर का सुख ते का पीरा जेला सुशील वर्मा ह बने फोटू खींचे हे-
‘‘जिनगी होगे आज पहुना.
मरना बनगे मितान..
आज जमाना उल्टा होगे.
टेटकट में किसान है..
कइसे कटही जिनगी.
अब तो मरना हे भगवान..’’
सुख अउ दुख जिनगी के दू पहलू हरे. हिम्मत के साथ उन्नत कृषक बनन. वैज्ञानिक तीरका ले खेती कर के उत्पादन बढ़ावन. उत्पादन बढ़ा के परिवार, गांव छत्तीसगढ़ अउ भारत देश के विकास म भागीदारी निभावन.
(दुर्गा प्रसाद पारकर वरिष्ठ पत्रकार हैं, आलेख में लिखे विचार उनके निजी हैं.)
आपके शहर से (भोपाल)
छत्तीसगढ़ी में पढ़ें- किसानी चल चल ग किसान, बोए ल चलव धान
Sarkari job vacancy 2021: ग्रेजुएशन पास के लिए 1200 से अधिक बंपर नौकरियां, जल्द करें आवेदन, लास्ट डेट में बचे हैं सिर्फ 2 दिन
MP के स्कूलों में लगेगी वैक्सीन, कैंप स्कूलों से ही बच्चों को लगाया जाएगा टीका
MP Weather Alert! साल की विदाई से पहले बदला मौसम, भोपाल, जबलपुर, होशंगाबाद में गिर सकते हैं ओले
MPPSC Recruitment 2022: राज्य वन सेवा परीक्षा 2021 की अधिसूचना जारी, जानें कितने पदों पर होगी भर्तियां, कब से शुरू हो रहा आवेदन
MP Board Exam 2022: एमपी बोर्ड परीक्षा के छात्रों के लिए बड़ी खबर, जारी हुआ नया नोटिस
Bhopal Honour killing: नाती का शव दफनाने के बहाने बेटी को जंगल में ले गया था पिता, फिर पार की दरिंदगी की हदें
Opinion: मध्य प्रदेश में पंचायत चुनाव की 360° की राजनीति, तुम भी जीते हम भी जीते
5 करोड़ के गहने पहन रथ पर निकलीं किन्नर गुरु सुरैया, देखते ही बनती थी खूबसूरती, VIDEO
3 दिन में ‘मधुबन में राधिका नाचे’ गाना नहीं हटाया गया तो सनी लियोन पर होगी FIR : नरोत्तम मिश्रा
MPPEB Police Constable Exam 2022: जानें कब जारी होगा पुलिस कांस्टेबल परीक्षा का एडमिट कार्ड, यह है लेटेस्ट अपडेट
ब्रेकिंग न्यूज़ हिंदी में सबसे पहले पढ़ें News18 हिंदी | आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी |
.
[ad_2]
Source link


text:
अगस्त 2020 मं, अपन दूसर लइका के जनम के बाद अंजनी यादव अपन मायका आ गे रहिस. वो अब तक ले ससुराल लहूँटे नई ये. 31 बछर के अंजनी अपन दू लइका के संग अब अपन मायका मं रहिथें. ओकर मायका बिहार के गया जिला के बोधगया ब्लाक के बकरौर गाँव मं हवय. वो अपन घरवाला के नांव बताय ला नई चाहय, फेर उहाँ ले ओकर ससुराल आधा घंटा ले घलो कमती दूरिहा मं हवय.
“सरकारी अस्पताल मं जब मंय अपन दूसर लइका ला जनम देय रहेंव, ओकर दू दिन बाद मोर भाभी ह मोला रांधे अऊ झाड़े बुहारे ला कहिस. ओकर कहना रहिस के वो ह घलो लइका जनम देय के बाद घर के अपन सब्बो जिम्मवारी ला उठाय रहिन. वो ह मोर ले दस बछर बड़े आंय.जचकी के बखत मोर देह मं खून के कमी (एनीमिया) हो गे रहिस. इहाँ तक ले के लइका के जनम के पहिलेच नर्स ह मोला कहे रहिस के मोर देह मं खून के भारी कमी हवय अऊ मोला फल अऊ साग-भाजी खाय ला चाही. गर मंय अपन ससुराल मं रहितें, त मोर तबियत अऊ घलो जियादा बिगड़ जातिस.”
राष्ट्रीय परिवार स्वास्थ्य सर्वेक्षण (एनएफएचएस-5) के मुताबिक, बीते पांच बछर मं अधिकतर राज अऊ केंद्र शासित राज मं लइका अऊ महतारी मं एनीमिया यानि खून के कमी के समस्या भारी बढ़गे हवय.
अंजनी बताथें के ओकर घरवाला 32 बछर के सुखीराम गुजरात के सूरत मं एक ठन कपड़ा मिल मं काम करथें. वो ह बीते डेढ़ बच्छर ले घर नई आय हवंय. अंजनी के मुताबिक, “वो ह मोर जचकी बखत घर अवेइय्या रहिस, फेर वोकर कम्पनी ह वो ला नोटिस देय रहिस के वो ह दू दिन ले जियादा छुट्टी लिही, त वोला नऊकरी ले निकाल दे जाही. कोरोना महामारी के बाद ले तन-मन-धन ले हम गरीब मन के हालत अऊ घलो जियादा खराब होगे हवय. येकरे सेती, मंय इहाँ अकेल्ले जम्मो चीज के सामना करत रहेंव.”
वो ह पारी ला बतावत कहिथे, “येकरे सेती मोला उहाँ ले भागे ला परिस, काबर ओकर नई रहे ले हालत भारी खराब होवत जावत रहिस. जचकी के बाद के देखभाल ला त छोड़व, घर के बूता धन लइका मन ला सम्भाले मं कऊनो घलो कइसने तरह ले मदद नई करत रहिस.” अंजनी यादव ला अभू घलो खून के कमी के भारी दिक्कत हवय, जइसने राज के लाखों माइलोगन मन खून के कमी ले जूझत हवंय.
एनएफ़एचएस-5 के रिपोर्ट के मुताबिक, बिहार की 64 फीसदी माईलोगन मन मं खून के कमी हवय.
कोरोना महामारी ला लेके 2020 के ग्लोबल न्यूट्रीशन रिपोर्ट के मुताबिक, भारत मं माइलोगन मन मं खून के कमी के समस्या ला कम करे सेती अपन लक्ष्य मं कऊनो इजाफा नई करे हवय अऊ देश के 15 ले 49 बछर के करीबन 51.4 फीसदी माइलोगन मन खून के कमी ले जूझत हवंय.
6 बछर पहिली अपन बिहाव के बाद, अंजनी घलो अधिकतर बिहाये भारत के माइलोगन जइसने, तीर के अपन ससुराल चले गे. ओकर ससुराल मं ओकर सास-ससुर, दू बड़े भाई, ओकर घरवाली मन अऊ वो मन के लइका मन रहिन. कच्छा 8 के बाद अंजनी के पढ़ई अऊ बारहवीं के बाद ओकर घरवाला के पढ़ई छुट गे रहिस.
एनएफ़एचएस-5 के मुताबिक, बिहार मं 15 ले 19 बछर के किशोर उमर के नोनी मन मं प्रजनन दर 77 फीसदी हवय. राज के करीबन 25 फीसदी माईलोगन के औसत वजन बनेच कम हवय. अऊ सर्वेक्षण के मुताबिक 15 ले 49 बछर के 63 फीसदी गरभ धरे माईलोगन मन मं खून के कमी हवय.
अंजनी, बकरौर के अपन मायका मं अपन दाई, भाई-भउजी अऊ ओकर दू लइका के संग रहिथें. जिहां ओकर 28 बछर के भाई अभिषेक, गया सहर मं डिलीवरी ब्वॉय हवय, उहीं ओकर दाई घरेलू काम बूता करेईय्या हवंय. वो ह कहिथे, “कुल मिलाके हमर परिवार के महिना के आमदनी 15 हजार रुपिया हवय. मोर इहां रहे ले कऊनो ला दिक्कत नई ये, फेर मोला लागथे के मंय वो मन के मुड़ी मं उपरहा बोझा बनके रह गे हवंव.”
अंजनी कहिथे, "मोर घरवाला ह सूरत मं अपन तीन झिन काम करेइय्या संगवारी मन के संग एक खोली मं रहिथें. मंय अगोरत हवंव के वो ह अतका प इसा बचाय सकय के हमन सूरत मं अपन अलग खोली भाड़ा मं लेके संगे संग रहे सकन.”
*****
अंजनी कहिथे, “आवव, मंय तुमन ला अपन सहेली करा ले जाहूं, ओकर सास घलो ओकर जीना हराम कर दे हवय.” अंजनी के संग मंय ओकर सहेली गुडिया के घर गेंव. असल मं, वो ह अपन ससुराल मं हवय. 29 बछर के गुड़िया के चार लइका के महतारी हवंय. ओकर सबले नान लइका बेटा आय, फेर ओकर सास वो ला नसबंदी नई करे देवत हवय, काबर वो हा चाहथे के गुड़िया एक अऊ बेटा जनम करय. गुड़िया, जऊन ह अपन नांव के संग उपनांव नई बऊरे, दलित समाज के आय.
एनएफ़एचएस-5 के मुताबिक, बीते पांच बछर मं देश के कतको राज अऊ केंद्र शासित राज मं माइलोगन अऊ लइका मन मं खून के कमी के समस्या बढ़ गे हवय
गुड़िया ह पारी ला बताथे, "तीन झिन नोनी के बाद मोर सास मोर ले एक ठन बेटा चाहत हवंय. ओकर बाद जब मोला बेटा हो गे, त मोला लगिस के मोर जिनगी अब असान हो जाही, फेर मोर सास के कहना हवय के तीन झिन नोनी जन्म करे के बाद मोला कम से कम दू बेटा जन्माय ला चाही. वो ह मोला नसबंदी करवाय नई देवत हवंय.
2011 के जनगणना के मुताबिक, बाल लिंगानुपात के मामला मं गया ह बिहार मं तीसर जगा मं हवय. 0 ले 6 उमर के लइका मन मं राज के अऊसत 935 के मुकाबला मं जिला के अनुपात 960 हवय.
गुड़िया, टपरा अऊ एसबेस्टस के छत वाले दू खोली के घर मं रहिथे, जेकर दीवार माटी के हवय अऊ वो मं पखाना नई ये. ओकर घरवाला 34 बछर के शिवसागर, ओकर दाई, अऊ ओकर लइका उहिच नानकन घर मं रहिथें, शिवसागर एक ठन ढाबा मं काम करथे.
सिरिफ 17 बछर के उमर मं गुड़िया के बिहाव हो गे रहिस अऊ वो ह कभू इस्कूल नई गीस. वो ह हमन ला बताथे, मंय अपन परिवार के पांच झिन बेटी मं सबले बड़े रहेंव. मोर दाई-ददा मन मं मोला इस्कूल पठोय के ताकत नई रहिस. फेर मोर दू झिन बहिनी अऊ इकलौता भाई, जऊन ह हमर ले सबले छोटे आय, ला इस्कूल जाय ला मिलिस.
गुड़िया के घर के माई खोली आगू के चार फीट के सांकर अकन गली मं खुलथे, अऊ आगू डहर ले परोसी के घर ले एकदम ले लगे हवय. खोली के दीवार मं इस्कूल के दू ठन बस्ता टंगाय हवय, जऊन मं अभू तक ले किताब मन भराय हवंय. गुड़िया बताथे, “ये मोर बड़े बेटी के किताब मन आंय. एक साल ले वो ह किताब ला छुये तक नई ये.” दस बछर के खुश्बू अऊ आठ बछर के वर्षा सरलग पढ़ई मं पाछु होवत जावत हवंय. कोरोना महामारी के चलते देश भर मं होय तालाबंदी के बाद ले इस्कूल मन अब तक ले बंद हवंय.
गुड़िया कहिथे, “कम से कम मोर दूनो लइका ला दिन भर मं एक बेर मंझनिया के भरपेट खाय ला मिल जावत रहिस. फेर, अब हम सब कइसने करके अपन गुजरा करत हवन.”
इस्कूल बंद होय सेती ओकर घर मं खाय-पिये के तंगी हो गे हवय. ओकर दूनो बेटी मन ला अब मध्यान्ह भोजन के खाना नई मिल पावत हवय, त ओकर घर मं वो मन के खाय पिये के बनेच दिक्कत हो गे हवय. अंजनी के परिवार जइसनेच, गुड़िया के परिवार के आमदनी के जरिया थिर नई ये अऊ न त कऊनो किसिम के खाद्य सुरच्छा मिले हवय. 7 झिन के ओकर परिवार, ओकर घरवाला के चलत नऊकरी के महिना के 9,000 रूपिया ऊपर आसरित हवय.
2020 के ग्लोबल न्यूट्रीशन रिपोर्ट ह कहिथे, "अनौपचारिक-असंगठित क्षेत्र के कर्मचारी खास करके खराब हालत मं हवंय, काबर ये मन ले अधिकतर करा चीज मन ला बिसोय के ताकत नई ये अऊ वो मन करा कऊनो किसिम के समाजिक सुरच्छा नई ये अऊ वो मन बढ़िया स्वास्थ्य सुविधा ले घलो वंचित हवंय.तालाबंदी के बखत कमई के जरिया नई रहे सेती, कतको करमचारी अपन अऊ अपन परिवार के खरचा नई उठा सकत हवंय. ये मन ले अधिकतर लोगन मन के सेती कमई नई होय के मतलब, भूखे रहे धन आधा पेट खाय अऊ पोसन ले समझौता आय.”
गुड़िया के परिवार ये रिपोर्ट मं बताय गे गरीबी के साक्षात रूप आय. वो मन भुखमरी के संगे-संग जात के भेद अऊ पिछड़ेपन के सामना घलो करे परथे. ओकर घरवाला के नऊकरी थिर वाला नो हे अऊ ओकर परिवार कऊनो किसिम के स्वास्थ्य सुविधा ले वंचित हवय.
*****
दिन ढलत बोधगया के मुसहर टोला मं, जिनगी सब्बो दिन जइसने चलत रहिथे, दिन के अपन सब्बो बूता सिरों के समाज के माई लोगन मन एके जगा संकलाय हवंय, अऊ वो मन लइका मन के धन एक-दूसर के मुड़ी ले जूंहा हेरत हवंय, अऊ आपस मं गोठियावत हवंय. ये समाज अनुसूचित जाति मन के सबले तरी के जगा मं आथे.
सब्बो अपन नान कन घर के फेरका के चौखट धन ओकर आगू बइठे मिलथें. जऊन ह एक ठन बनेच सांकर जिसने गली मं हवय अऊ ओकर दूनो तरफ खुला नाली बोहावत हवंय. 32 बछर के माला देवी कहिथें, हाय, मुसहर टोला के बारे मं लोगन मन अइसनेच त बताथें न? हमन ला कुकुर अऊ सूरा मन के संग रहे के आदत हवय.” माला देवी कतको बछर ले इहाँ रहत हवंय. ओकर उमर सिरिफ 15 बछर रहिस, जब वो हा बिहाव करके ये बस्ती मं रहे ला आय रहिस.
40 बछर के ओकर घरवाला लल्लन आदिबासी, गया जिला के निजी दवाखाना मं सफाई करमचारी हवय. माला कहिथे ओकर करा नसबंदी कराय के कऊनो जरिया नई रहिस अऊ वो ह अब सोचथे के भगवान करे रतिस ओकर चार के जगा एकेच लइका होतिस.
ओकर बड़े बेटा शंभू 16 बछर के हवय अऊ सिरिफ उही हवय जेकर इस्कूल मं दाखिला करेगे हवय. शंभू अभी नौवीं कच्छा मं हवय. माला देवी सवाल करे ज इसने कहिथे, मंय अपन बेटी मं ला तीसरी कच्छा ले आगू पढ़ाय नई सकंय. लल्लन के महिना भर के कमई सिरिफ 5,500 रूपिया हवय अऊ हमन 6 लोगन हवन.तुमन ला के लागथे, अतका मं हम सब्बो के खरचा पूर जाही? माला के सबले बड़े लइका घलो बेटा हवय अऊ सबले छोट लइका घलो, दूनो बेटी मन मंझली आंय.
इहाँ घलो इस्कूल मन के बंद होय सेती, टोला के इस्कुलिहा लइका मन अब घर मं बंद हवंय. येकर मतलब हवय के मध्यान्ह भोजन के खाय ला नई मिले अऊ भुखमरी के बाढ़े. इहाँ तक के बढ़िया बखत मं घलो ये समाज के बनेच कम लइका इस्कूल जाथें. समाज के उपर सोच, भेदभाव अऊ कमई उपर दबाव का मतलब हवय के दीगर समाज के बनिस्बत बनेच अकन मुसहर लइका खासकरके नोनी मन के इस्कूली पढ़ई भारी जल्दी छुट जाथे.
2011 के जनगणना के मुताबिक, बिहार मं मुसहर अबादी करीबन 27.2 लाख हवय. अनुसूचित जाति मन मं दुसाध अऊ चमार के बाद, मुसहर तीसर जगा मं हवंय. राज के 1.65 करोड़ दलित अबादी के छठवां हिस्सा मुसहर मन के हवय, फेर वो मन बिहार के कुल अबादी के सिरिफ 2.6 फीसदी हवंय (2011).
2018 के ऑक्सफ़ैम के एक ठन रिपोर्ट के मुताबिक, करीबन 96.3 फीसदी मुसहर भूमिहीन हवंय अऊ ओकर अबादी के 92.5 फीसदी हिस्सा खेत मजूर के रूप मं काम करथे. ये समाज, जऊन ला सवर्ण हिंदू अभू तक अछूत समझथे, 9.8 फीसदी के साच्छरता दर के संग देश भर के दलित जात मं सबले पाछू हवय. समाज के माइलोगन मन मं साच्छरता दर करीबन 1-2 फीसदी हवय.
जऊन बोधगया मं गौतम बुद्ध ला गियान मिले रहिस, उहाँ के साच्छरता दर अतकी कम हवय.
माला पूछथे, “हमन त मनो लइका जन्माय अऊ वो ला खवाय सेती बनाय गे हवन, फेर बिन पइसा के हमन ये सब्बो ला कइसने संभालन?” वो अपन सबले नान लइका ला रात के बासी भात खाय ला दे हवय. ओकर असहाय होय ह रिस बनके निकर परथे अऊ अपन लइका ला खिसियावत कहिथे, “अभी मोर करा तुम्हर सेती बस इही हवय. खाव धन भूखाय रहव.”
माईलोगन के ये मंडली मं 29 बछर के शिबानी आदिबासी घलो बइठे हवंय. फेफड़ा के कैंसर ले घरवाला के गुजर जाय के बाद, वो ह आठ लोगन के परिवार वाले अपन घर मं दू लइका अऊ घरवाला के परिवार संग रहिथे. वो मन करा कमई के कऊनो जरिया नई ये, अऊ येकरे सेती वो हा गुजारा बर अपन घरवाला के भाई ऊपर आसरित हवय. शिबानी ह पारी ला बताथे, “मंय ओकर ले अलग ले मोर अऊ मोर लइका मन के सेती साग-भाजी, गोरस अऊ फल लाय ला नई कहे सकंव. वो ह जऊन घलो खाय ला हमन ला देथे, हमन उही मं संतोस करे रहिथन. जियादातर बेर हमन ल पेज-पसिया मं गुजारा करे ला होथे.”
ऑक्सफ़ैम के रपट कहिथे,"बिहार के मुसहर अबादी के करीबन 85 फीसदी हिस्सा, कुपोसन के समस्या ले जूझत हवय."
बिहार के दीगर इलाका मन के अनगिनत दलित माईलोगन मन मं,अऊ माला अऊ शिबानी के कहिनी मन मं बस थोकन फेरफार हवय.
बिहार के अनुसूचित जाति मन के करीबन 93 फ़ीसदी अबादी , गाँव देहात इलाका मं रहिथे. राज के तमाम ज़िला मन ले, गया मं दलित अबादी सबले जियादा, यानी क़रीबन 30.39 फीसदी मुसहर राज के 'महादलित' के सूची मं आथें, जऊन ह अनुसूचित जाति मन ले सबले जियादा ग़रीब समाज मन के सूची आय.
समाजिक अऊ आर्थिक अधार ले देखन, त कुछु हद तक ले अंजनी, गुड़िया, माला अऊ शिबानी अलग-अलग हालत ले आथें, फेर वो सब्बो मं कुछेक चीज समान हवंय: अपन देह, अपन सेहत अऊ अपन जिनगी ऊपर वो मन के थोकन घलो काबू नई ये. अलग-अलग स्तर मंइच सही, फेर वो सब्बो भूख के समस्या ला झेलत हवंय. अंजनी, जचकी के अतका महिना गुजर जाय के बाद घलो खून के कमी ले जुझत हवय. गुड़िया ह नसबंदी करवाय के खियाल छोड़ चुके हवय. माला अऊ शिबानी बनेच पहिली ले बढ़िया जिनगी के सरी आस छोड़ चुके हवंय – अब जिंये रहे ह सबले कठिन साबित होवत हवय.
ये लेख मं शामिल लोगनमन के पहिचान उजागर होय ले बचे सेती वो मन के नाव बदल देय गे हवय.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊपर लिखथें.ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
अनुवाद: निर्मल कुमार साहू


text:
CG Funny Jokes - Jab Wo Turi Har Gobar Funny Jokes
जब जब ओ टुरी हा गोबर फेंके ल जावत रिहिस ..
तब तब में ह ओला देखत रहेव ..
अऊ उहू ह मोला देखत रहीस,,,,
फेर का…
ओकर ददा ह भैसा ल बेच दिस ….
हमर लव स्टोरी इन्हें सिरा गे….
😂😂😂😂.
संगवारी मन ला हमर यह लिखे गए पोस्ट ह कैसे लगीस कमेंट के माध्यम से जरूर बताहू औउ एला दूसर के संग शेयर करेला भुलाहु मत.
आप मन एला व्हाट्सएप औउ फेसबुक टि्वटर या टेलीग्राम जैसे सोशल मीडिया म शेयर कर सकत हव,
जेकर से यह छत्तीसगढ़ के कोना-कोना म पहुंच सके,अउ सब्बोजन एकर पढ़ के आनंद ले सके.


text:
www.chhattisgarhibible.com
छत्तीसगढ़िया सबले बढ़िया
You are here
यीशु ह फिर ले जी उठिस
सैनिक मन के दूवारा, यीसु ल कुरूस म चढाय के बाद अविसवासी यहूदी नेता मन पिलातुस के पास आके कहिन | ओ भरमोइया यीसु हर जब ओहा जीयत रहिस त कहत रहिस कि “मैं तीन दिन के बाद म जी उठिहां |” कोनो मन ल ओ कबर के रखवारी करना चाही ताकि ओकर चेला मन आकर ओकर सरीर ल झन चोरा ले जायं अउ ओकर बाद म कह दिहीं कि ओहा मुर्दा म से जी उठे हे |”
पिलातुस हर कहिस “कुछ सैनिक मन ले के जावव अउ अपन समझ के अनुसार रखवारी करव |” एकर सेती ओमन, कबर के द्वार के पथरा म मोहर ल लगाके अउ सैनिक मन के पहरा लगाइन कि कोई मन भी सरीर ल झन चोरा सकयं |
यीसु ल दफ़नाय के दिन के बाद सबत के दिन रहिस, यहूदी याजकमन यीसु के कबर म जाय बर कोई ल भी अनुमति नइ दीन | सबत के दिन के बाद आघू दिन बिहनियां कई झन माई लोगमन यीसु के सरीर म सुगन्धित पदारथ ल डारे बर ओकर कबर अंगत जाय बर तैयार होईन |
अचानक एक बड़े जानिक भूकम्प होईस | काबर कि परभू के दूत हर सरग ले उतरिस, ओकर रूप हर बिजली के जइसन अउ ओकर कपड़ा हर पोनी के समान उज्जर रहिस | ओहर कबर के पथरा ल जउन हर कबर के द्वार म लगे रहिस हटा दीस अउ ओकरे ऊपर म बैठ गीस, कबर के रखवारी करने वाला रखवार मन काँप गीन अउ मरे मुरदा के समान हो गीन |
जब माई लोग मन कबर म पहुचीन, सरगदूत ह ओ माईलोग मन ल कहिस “झन डरावव | यीसु हर इहां नइ ये, परन्तु अपन वचन के अनुसार जी उठे हे |” आवा, ये जगह ल देखव |” त ओ माईलोग मन कबर म जे करा यीसु ल रखे गेय रहिस देखिन | ओकर सरीर हर ओ करा नइ रहिस |
तब सरगदूत हर ओ माईलोग मन ल कहिस, “जावा अउ तुरते जाके ओकर चेला मन ल कहा कि यीसु हर मरे हुए म से जी उठे हे अउ ओहा तुमन से पहिली गलील देश जाही |”
ओ माईलोग मन डरा गीन अउ बहुत आनन्द से भर गीन | ओमन छेला मन अंगत ये बड़े आनन्द के समाचार ल देय बर दौड़ गीन |
जब ओ माईलोग मन चेला मन ल ये आनन्द के समाचार ल सुनाय बर जात रहिन त डाहर म ओमन ल यीसु हर दिखाई दीस, ओमन ओकर आराधना करिन | तब यीसु हर ओमन ल कहिस “झन डराव | मोर चेला मन ल जाके कहव कि ओमन गलील चल देवयं, उहाँ ओमन मोला देखउ पाहीं |”
बाइबिल की ये कहानी लेय गे हे : मती 27 : 62-28 : 15 ; मरकुस 16 : 1-11 ;लूका 24 : 1-12 ; यहून्ना 20 : 1-18


text:
महासमुंद । ‘स्कूल आ पढ़े बर, जिनगी ला गढ़े बर’ ये स्लोगन ह छात्र मन ल अपना भविस्य गढ़े बर सिक्छा के महत्व ल दरसाथे। लेकिन छत्तीसगढ़ के सिक्छा बिभाग के बेवस्था ह सरकारी स्कूल म सिक्छा के हालत उजागर करत हे। अब कइसे लइकामन ह अइसन स्कूल में सिक्छा ग्रहन कर के अपन भविस्य ल गढ़ही।
महासमुंद जिला म सिक्छा बिभाग विभाग के दाव मन के एक बार फेर पोल खुलत नज़र आलत हे। जिला म 1280 प्राथमिक स्कूल अउ 480 मीडिल स्कूल संचालित होवत हे। ये 1760 सरकारी स्कूल मन म एक लाख 35 हजार छात्र-छात्रा मन ह अपन भविस्य गढ़े बर आथे। सिक्छा सत्र 2018-19 ल शुरू होय करीबन डेढ़ माह बीत चुके हे, लेकिन जिला के करीब 6 हजार छात्र-छात्रा मन पाठ्य पुस्तक मन बर तरसत हे।
जनवरी 2018 म सिक्छा बिभाग के संचानालय ले 2018-19 के सत्र ले एक ब्लॉक के दो स्कूल मन म अंग्रेजी माध्यम के पढ़ाई सुरू करे के आदेस जारी करे रहिस हे, जेकर बाद जिला के पांच ब्लॉक के पांच प्राथमिक अउ पांच मिडिल स्कूल मन म अंग्रेजी माध्यम से पढ़ाई बर लइका मन के प्रवेस कर हे। ये लइका मन ल सिक्छा बिभाग डेढ़ माह बाद न त पुस्तक मन मिलींस अउ न ही पढ़ाय बर सिक्छक मिल सकिस।
महासमुंद । ‘स्कूल आ पढ़े बर, जिनगी ला गढ़े बर’ ये स्लोगन ह छात्र मन ल अपना भविस्य गढ़े बर सिक्छा के महत्व ल दरसाथे। लेकिन छत्तीसगढ़ के सिक्छा बिभाग के बेवस्था ह सरकारी स्कूल म सिक्छा के हालत उजागर करत हे। अब कइसे लइकामन ह अइसन स्कूल में सिक्छा ग्रहन कर के अपन भविस्य ल गढ़ही।


text:
कवर्धा । जिला एक अउ सउगात मिलिस हे । मुख्यमंत्री डॉ. रमन सिंह ने रविवार के राज्य के ऐतिहासिक गांव पचराही, विकासखंड-बोड़ला म लगभग 24.48 एकड़ म बनइया सासकीय गउशाला के भूमिपूजन अउ सिलान्यास करिन। छत्तीसगढ़ राज्य गौसेवा आयोग ह ये गउशाला परिसर के निरमन बर जिला प्रसासन ल दू करोड़ 14 लाख रूपिया दे हे।
अल्प बरसा के कारण मवेसी मालिक मन ल पशु पालन अउ चारागाह के कठिनाइ मन के सामना करना पड़त हे। येती पसुपालन बर लोगन म रुचि घलो कम होवत जात हे। ये सबल ध्यान म रखके छत्तीसगढ़ सरकार ह बोड़ला विकास खण्ड के वनांचल गांव पचराही, जे ह पुरातात्विक दृष्टि ले अलग पहिचान बनाय रखे हे। इहां सरकार प्रदेश के पहिल सासकीय गउशाला बनावत हे। जेकर भूमिपूजन अउ सिलान्यास मुख्यमंत्री डॉ रमन सिंह करिन हे। येअवसर म मुख्यमंत्री ह विसाल आमसभा म कहिन के जनता के समर्थन ले ही योजना मन ह सफल होथे। येकर सेती ये गउसाला ले जुड़ के हर व्यक्ति ह ये कर विकास म सहयोग करय। राज्य सरकार ल प्रदेशवासिी मन के सहयोग अउ आसीर्वाद लगातार मिलत हे। ।
डॉ. सिंह ह पचराही के गउरवसाली इतिहास के उल्लेख करत हुए कहिन के पुराना भारतीय संस्कृति के इतिहास म ये जगा ह ऋृषि-मुनी मन के तपोभूमि के रूप म चिन्हांकित हे। पचराही ल ओखर गउरवशाली इतिहास के अनुरूप एक पर्यटन जगा रूप म विकसित करे जाही।
कवर्धा । जिला एक अउ सउगात मिलिस हे । मुख्यमंत्री डॉ. रमन सिंह ने रविवार के राज्य के ऐतिहासिक गांव पचराही, विकासखंड-बोड़ला म लगभग 24.48 एकड़ म बनइया सासकीय गउशाला के भूमिपूजन अउ सिलान्यास करिन। छत्तीसगढ़ राज्य गौसेवा आयोग ह ये गउशाला परिसर के निरमन बर जिला प्रसासन ल दू करोड़ 14 लाख रूपिया दे हे।


text:
कोरिया । जिला अस्पताल म नर्स मन के हरताल म चले जाए ले स्वास्थ्य बेवस्था चरमरा गए हे। अउ मरीज मन ह हलाकान होवत हे। 47 नियमित नर्स हरताल म हे, जेकर ले प्रोबेशन म काम करइया 13 नर्स मन के जिम्मा ही अस्पताल के स्वास्थ्य बेवस्था चलत हे। आप मन ल बता दन कि छत्तीसगढ म परिचारिका संघ छह सूत्रीय मांग ल लेके बीते 18 मई ले हरताल करत हे। ये हरताल ल समर्थन देत जिला अस्पताल के 47 नर्स हरताल म हे। नर्सिंग स्टाफ के छह सूत्रीय मांग म कार्य के अनुरूप ग्रेड 2 के दर्जा अऊ सातवां वेतनमान सहित दूसर मांग सामिल हे। फेर जिला चिकित्सा अधिकारी के दावा हे कि हरताल ले कउनो काम प्रभावित नइ होत हे।
कोरिया जिला अस्पताल म नर्स मन के हरताल म
कोरिया । जिला अस्पताल म नर्स मन के हरताल म चले जाए ले स्वास्थ्य बेवस्था चरमरा गए हे। अउ मरीज मन ह हलाकान होवत हे। 47 नियमित नर्स हरताल म हे, जेकर ले प्रोबेशन म काम करइया 13 नर्स मन के जिम्मा ही अस्पताल के स्वास्थ्य बेवस्था चलत हे। आप मन ल बता दन कि […]


text:
छत्तीसगढ़ में फ्रेंडशिप डे और मितान पर मोर जुबान का कहिथे ?
‘फ्रेंडशिप डे’ और मितान आज एक फैशन चलत हावय। माँ, पिता, परिवार दिवस मनायें। कुछ दिन ले ‘फ्रेंडशिप डे’ मा एक धारा ले के फ्रेंडशिप बैंड बांधे जाथे। राखी के बदले रूप आए। फेर रिस्ता भाई-बहिनी के नोहय, दोस्ती के आय। छत्तीसगढ़ में ये दिवस के कोनो मलतब नइए।
हमर इंहा संबंध बहुत गहिर होथे। महतारी अउ लइका के. ददा अब लइका के हवय। परिवार के आपसी संबंध ह आज भी संयुक्त परिवार के रूप म हावय। अब लड़का के, ददा अउ लडका के हवय अब ये मितानी याने दोस्ती के दिवस मनावत हावयं। छत्तीसगढ़ म त ‘देखरू जरूरत नहए।
एक धारा के बंधन बांधे एक बर बर दोस्त बनाए के जरूरत नइए। इहां तो जिनगी भर बर दोस्ती होथे। हमर छत्तीसगढ़ म मितान प्रथा हावय। बहर भर में कई बेर मौका आथे जब भगवान या प्रकृति ल साकछी बना के दोस्त बनाये जाये। येला हमन मितान कहिथन। ‘मित्रता’ करना ही मितान बनाना आय ।
राखी के पहिली भोजली बोवे जाथे। सावन के अश्टमी के दिन गेहूं, जौ, धान, मूंग उरिद ल एक टोकनी म बोये जाथे। पांच तरह के या फिर फेरे साल तरह के अनाज ल बोये जाथे, जहां उहा भाई ये भार ल उतारथे । भोजली ल ठंडा करथें। उही समय म भोजली के माटी ल धोये जाथे अउ भोजली ल घर ले आयें।
जेन ल मितान बनाना हे ओखर कान म भोजली खोंच के मितान बंद लेथें। एक दूसरे के नाम नई लेवयं भोजली ही कहियें। ये मितान दू-तीन पीढ़ी तक ले चलथे। एक-दूसरे के घर आना जाना, खाना-पीना चलथे। बर बिहाव में भी मान गउन करे जाथे। इही परकार ले. कई दूसरे बेरा होथे जब तुलसी बदे जाथे।
येला भागवत होथे तब तुलसी पत्ता अउ नरियर देके बदे जाथे। गजा मूंग बदे जाथे। रथ दूइज के दिन अंकुरित मूंग-चना के परसाद बांटे जाथे। इही परसाद ल एक-दूसर ल दे के अठ नरियर दे के भगवान के सामने म मितान बंदे जाथे। ये मितान घलो-दू-तीन पीढ़ी तक चलत रहिथे जगन्नाथ भगवान के परसाद होथे महापरसाद । येला कई बहर ले घर में रखे रहियें। जब मनखे के मृत्यु के बेरा आ जथे तब महापरसाद खवाये जाथे। इही महापरसाद एक नरियल दे के मितान बदे जाथे। जंवारा बदे जाथे। भोजली सरिख जंवारा ल ठंडा
करे के बाद ओला धोके परसाद बांटे जाथे। तब इही जंवारा ल कान में खोंच के मितान बदे जाथे। देवारी के समय म गौरा-गौरी के बिहाव होथे। जब ओला ठंडा करथें तेखर बाद दौना पान बदे जाथे। ये मितान के अलग-अलग समय म अलग अलग ढंग ले बनाए के तरीका आय। हमर ईहा एक दिन नहीं बछर भर मितान बनाये जाये।
येखर अलावा सतनारायन कथा पूजा के दिन घलो एक-एक नरियर कपड़ा के दे मितान बदे जाथे। येमा जाति बंधन नहए। समरसता के भाव हावय। मितान बदे के दिन अठ जिनिस ल देखवे तब पता चलथे के पूरा प्रकृति ले जुरे हावय। भोजली, जंवारा, अंकुरित अनाज, आय गजा मूंग भी अंकुरित मूंग अड चना आय। तुलसी दल अउ दौना पान भी पौधा, आय, दूनो तुलसी प्रजाति आय महापरसाद अनाज जेन सब ल जोड़ के रखथे उही साकछी रहिथे मितान बने के। ..अतेक सुग्घर संदेश अठ संस्कृति ल हमन भुलावत हन। येला समझ के एक बेर अउ शुरू करे के जरूरत रहे।


text:
रायपुर। दिल्ली गे कांग्रेस के टीम ल निराशा हाथ लगिस हे। आयोग कांग्रेस के आवेदन ल स्वीकर कर लिस लेकिन ओह ये कहिस कि आपन आवेदन राज्यपाल के पास जमा करावव। प्रक्रिया के तहत उहां ले आवेदन इहां आना चाही। कांग्रेस भाजपा के राज्यसभा उम्मीदवार सरोज पांडेय के नामांकन रद्द करके शिकायत लेके चुनाव आयोग गे रिहिस हे। उँखर मांग रहिस कि जे तरह ल दिल्ली म संसदीय सचिव के सदस्यता खत्म करे गे रिहिस हे उही तरह छत्तीसगढ़ म घलो संसदीय सचिव मन ल बर्खास्त करे जाए। ये संबंद म पीपीसी चीफ भूपेश बघेल के कहिना हे कि दिल्ली म जब भाजपा वाले आम आदमी पार्टी के संसदीय सचिव के खिलाफ शिकायत करथे तो राज्यपाल ले के चुनाव आयोग तक तुरंत कार्रवाई करत हे। लेकिन छत्तीसगढ़ म ये मामला ल लटका के रखे गे हे। शुक्रवार के कांग्रेस के प्रतिनिधि मंडल म पीएल पुनिया, भूपेश बघेल, टीएस सिंहदेव, मो. अकबर, सत्यनारायण शर्मा, धनेन्द्र साहू, चरणदास महंत अउ राज्यसभा प्रत्याशी लेखराम साहू घलो मौजूद रहिस हे।
दिल्ली म कांग्रेस के हाथ लगिस निराशा
रायपुर। दिल्ली गे कांग्रेस के टीम ल निराशा हाथ लगिस हे। आयोग कांग्रेस के आवेदन ल स्वीकर कर लिस लेकिन ओह ये कहिस कि आपन आवेदन राज्यपाल के पास जमा करावव। प्रक्रिया के तहत उहां ले आवेदन इहां आना चाही। कांग्रेस भाजपा के राज्यसभा उम्मीदवार सरोज पांडेय के नामांकन रद्द करके शिकायत लेके चुनाव आयोग […]


text:
बालोद । दुर्ग रेंज के आईजी जीपी सिंह ह वार्सिक निरीक्षन करे बर बालोद पहुंचिस। जिहां ओहर जिला के डौंडी महामाया थाना के निरीक्षन करिस, अऊ पुलिस दरबार लगाके पुलिस वाला मन के समस्या सुनिस। जेकर बाद ओहर आदिम जाति कल्याण थाना के उद्घाटन करके जिला ल नवा सउगात दिस। IG ह बताइस कि ये वार्सिक निरीक्षन म बालोद जिला के पुलिस टीम अच्छा काम करत हे। पुलिस ल बेरा-बेरा म जे चुनौती मिलथे ओला घलो बेहतर तरीका ले पूरा करे जात हे। ये बेरा पुलिस अधीक्षक आईके एलिसेला, अतिरिक्त पुलिस अधीक्षक जे आर ठाकुर सहित जम्मो पुलिस अधिकारी अऊ थाना प्रभारी उपस्थित रहिन।
बालोद म आदिम जाति कल्याण थाना खुलिस
बालोद । दुर्ग रेंज के आईजी जीपी सिंह ह वार्सिक निरीक्षन करे बर बालोद पहुंचिस। जिहां ओहर जिला के डौंडी महामाया थाना के निरीक्षन करिस, अऊ पुलिस दरबार लगाके पुलिस वाला मन के समस्या सुनिस। जेकर बाद ओहर आदिम जाति कल्याण थाना के उद्घाटन करके जिला ल नवा सउगात दिस। IG ह बताइस कि ये […]
Related Posts
Nothing found!
It looks like nothing was found here!


text:
रायपुर । राजधानी के महोबा बाजार ब्रिज के तीर आज मझंनिया अचानक एक सिटी बस म आग लग गिस। आग लगत ही चारों मुड़ा अफरा-तफरी मच गे। बस, देखत म देखत पूरी तरह ले जलके खाक हो गिस। राहत के बात ये रिहिस कि ये हादसा म को नो हताहत नइ होइन। रायपुर ले भिलाई के डहर जात बस म हादसा के बेरा करीब 50 ले जादा यात्री सवार रहिन हे, जे मन ल आनन-फानन म उतारे गिस।
बताये जात हे कि इंजन म शार्ट सर्किट के वजह ले बस म आग लगिस हे। सूचना मिले के बाद तत्काल फायर ब्रिगेड के गाड़ी मन मउवका म पहुंच गिन अउ आग म काबू पा लिस।
रायपुर । राजधानी के महोबा बाजार ब्रिज के तीर आज मझंनिया अचानक एक सिटी बस म आग लग गिस। आग लगत ही चारों मुड़ा अफरा-तफरी मच गे। बस, देखत म देखत पूरी तरह ले जलके खाक हो गिस। राहत के बात ये रिहिस कि ये हादसा म को नो हताहत नइ होइन। रायपुर ले भिलाई के डहर जात बस म हादसा के बेरा करीब 50 ले जादा यात्री सवार रहिन हे, जे मन ल आनन-फानन म उतारे गिस।